title: Elina Lepomäki

text: Elina Maria Lepomäki (o.s. Valtonen, s. 23. lokakuuta 1981 Helsinki) on suomalainen poliitikko. Hän on ollut kokoomuksen kansanedustaja vuodesta 2014. Lepomäki on ajatuspaja Liberan hallituksen puheenjohtaja.


title: Elina Lepomäki

text: Lepomäki valmistui diplomi-insinööriksi Teknillisestä korkeakoulusta vuonna 2004 ja kauppatieteiden maisteriksi Helsingin kauppakorkeakoulusta vuonna 2005.


title: Elina Lepomäki

text: Hän työskenteli opiskeluaikana Martti Tiurin osa-aikaisena eduskunta-avustajana 2001–2003, Java-ohjelmoijana, ja oli osakkaana Valuatum Oy:ssä. Pankkiuransa aikana Lepomäki työskenteli Nordean vanhempana analyytikkona Helsingissä ja Kööpenhaminassa 2003–2007 sekä myöhemmin 2007–2012 johtajana Royal Bank of Scotlandissa. Hän on osakkaana useissa kasvuyrityksissä ja toiminut Transfluentin hallituksen puheenjohtajana vuosina 2011–2015 sekä ajatuspaja Liberan hallituksen puheenjohtajana huhtikuusta 2015.


title: Elina Lepomäki

text: Lepomäki osallistui vuoden 2018 Bilderberg-kokoukseen Torinossa Italiassa.


title: Elina Lepomäki

text: Lepomäki nousi kokoomuksen kansanedustajaksi varasijalta Uudenmaan vaalipiiristä heinäkuussa 2014 kun Jyrki Katainen siirtyi Euroopan unionin komissaariksi. Eduskuntavaaleissa 2015 hänet valittiin jatkokaudelle 6 541 äänellä. Eduskunnassa Lepomäki on jäsen puolustusvaliokunnassa ja valtiovarainvaliokunnassa sekä sen verojaostossa ja kunta- ja terveysjaostossa.


title: Elina Lepomäki

text: Huhtikuussa 2016 Lepomäki ilmoitti asettuvansa kokoomuksen puheenjohtajaehdokkaaksi kesän 2016 puoluekokouksessa. Hän sai puheenjohtajavaalissa yhteensä 122,4 ääntä eikä edennyt vaalin toiselle kierrokselle.


title: Elina Lepomäki

text: Lepomäen poliittista linjaa on kuvattu julkisuudessa klassiseksi liberalismiksi. Hän pitää markkinataloutta yksilönvapauksien mahdollistajana ja parhaana ratkaisuna köyhyyteen. Lepomäki kannattaa alhaisempaa tuloverotusta ja on puhunut työn verotuksen keventämisen puolesta, joista yhtenä keinona ansiotulojen tasaverotus. Hän kannattaa perusturvapohjaista sosiaaliturvaa, elinkeinovapauksia ja normien purkamista yksilönvapauskysymyksissä. Lepomäki on arvostellut työmarkkinajärjestöjen erityiskohtelua lainsäädännössä ja vaatinut työehtosopimuksien yleissitovuuden poistamista sekä työperäisen maahanmuuton vapauttamista. Lisäksi hän on puhunut ylisuuren julkisen sektorin pienentämisen tarpeellisuudesta.


title: Elina Lepomäki

text: Lepomäki oli mukana kirjoittamassa Liberan julkaisemaa "Perustili"-raporttia (2013), sekä teosta "Euron tulevaisuus – Suomen vaihtoehdot" (2014).


title: Elina Lepomäki

text: Lepomäki ehdotti syyskuussa 2017 kokeilua, jossa ravintoloiden sääntely purettaisiin jollain alueella kokonaan. Lepomäen mukaan asiakkaat turvaisivat ravintolan hygienian ja muun turvallisuuden sosiaalisen median avulla.


title: Elina Lepomäki

text: Helmikuussa 2018 Lepomäki linjasi tiedotteessaan, ettei Sipilän hallituksen valmistelemaa esitystä sote-uudistukseksi, valinnanvapauslaiksi ja maakuntauudistukseksi tule viedä eteenpäin. Lepomäen mielestä malli ei saa aikaan säästöjä, ”eikä ole syytä olettaa, että malli parantaisi asiakkaiden palvelun laatua tai hoidon saatavuutta”.


title: Elina Lepomäki

text: Libera-ajatuspajassa Lepomäki ideoi tulonsiirtojärjestelmän kokonaisuudistuksen, perustilin, jonka pohjalta Libera julkaisi "Perustili"-nimisen raportin yhdessä professori Paul Lillrankin ja vapaan toimittajan Marko Hamilon kanssa. Mallissa jokainen täysi-ikäinen suomalainen saisi 20 000 euron alkupääomalla varustetun perustilin, jolta voi nostaa rahaa vapaasti kuukausittaisen nostorajan puitteissa. Tiliä pääomitetaan työnteolla. Jokaisesta palkasta osa siirtyy suoraan perustilille ja tilille voi myös säästää tämän yli. Säästämiään, alkupääoman ylittäviä varoja jokainen voi sijoittaa vapaasti ja niitä voi käyttää myös toisen henkilön palkkaamiseen siirtämällä rahaa perustililtä toiselle. Työnantajamaksut suoritetaan automaattisesti. Tuloverot maksetaan vasta kun tililtä nostetaan rahaa. Tili käyttäytyy kuin perustulo, sillä se mahdollistaa työn ja sosiaalitukien yhdistämisen. Mallin kantava ajatus on, että työnteon pitää aina kannattaa. Perustilin voi viedä pakkaselle, ja tilin mahdollinen positiivinen saldo vapautuu eläkeiässä vapaaseen käyttöön. Negatiivinen saldo annetaan anteeksi.


title: Elina Lepomäki

text: Tammikuussa 2015 Sitra julkaisi Lepomäen, Heikki Hiilamon, Osmo Soininvaaran, Juhana Vartiaisen ja Tuomas Pöystin kanssa asiantuntijaraportin ansiosidonnaisen työttömyysturvan uudistamiseksi. Raportissa ehdotetaan ansioturvan ulottamista kaikille suomalaisille ja turvan siirtämistä työttömyyskassoilta valtion alaisuuten. Ehdotuksessa lyhennettäisiin ansiosidonnaisen päivärahan kestoa 250 päivään. Uudistuksen päämääränä on lisätä työn tarjontaa ja tehdä työttömyysturvasta kannustavampi.


title: Elina Lepomäki

text: Lepomäki asui lapsena perheensä kanssa Saksassa ja on käynyt saksankielisen koulun. Hän on naimisissa Jukka Lepomäen kanssa ja heillä on kaksi lasta. Elina Lepomäki asui vuonna 2016 Etelä-Espoossa. Lepomäen isä on politiikan toimittaja Kari Valtonen.


title: UEFA Super Cup 2014

text: UEFA Super Cup 2014 oli järjestykseltään 39. UEFA Super Cupin ottelu. Ottelussa kohtasivat kaksi hallitsevaa Euroopan seurajoukkueiden pääkilpailujen mestaria Mestarien liigan voittaja ja Eurooppa-liigan voittaja. Ottelu pelattiin 12. elokuuta 2014 Cardiff City Stadiumilla, Cardiffissa Walesissä.


title: UEFA Super Cup 2014

text: Ottelu käytiin kahden espanjalaisseuran Real Madridin ja Sevillan välillä, joista ensimmäiseksi mainittu oli kauden 2013–2014 Mestarien liigan voittaja ja jälkimmäinen kauden 2013–2014 Eurooppa-liigan voittaja.


title: UEFA Super Cup 2014

text: Cardiff City Stadium valittiin ottelun tapahtumapaikaksi UEFAn järjestelykomitean pitämässä kokouksessa 30. kesäkuuta 2012. Stadion otettiin käyttöön vuonna 2009 ja sen toiminut siitä lähtien kaupungin jalkapalloseura Cardiff Cityn kotinäyttämönä. Stadionin entinen yleisökapasiteetti oli 27 000, mutta laajennustyön jälkeen se nousi 33 000.


title: UEFA Super Cup 2014

text: Kansainvälinen lipunmyynti suurelle yleisölle oli avoinna 5.–27. kesäkuuta 2014. Lippuja myytiin kolmessa eri hintakategoriassa: £110, £75 ja £40.


title: UEFA Super Cup 2014

text: Englantilainen oikeudenjakaja Mark Clattenburg valittiin toimimaan ottelun erotuomarina. Hänen lisäkseen tuomaristoon nimettiin täysenglantilainen kokoonpano, joista Simon Beck ja Stuart Burt toimivat avustavina erotuomareina, neljäntenä erotuomarina toimii Darren England ja lisätuomareina Michael Oliver sekä Anthony Taylor.


title: UEFA Super Cup 2014

text: Ottelussa käytettiin haihtuvaa spraymaalia ensimmäistä kertaa UEFAn alaisessa seurajoukkueiden välisessä kohtaamisessa.


title: UEFA Super Cup 2014

text: Real Madridin keskikenttäpelaaja Xabi Alonso joutui olemaan ottelusta sivussa pelikiellon vuoksi.


title: Feministinen aloite

text: Feministinen aloite (lyh. FI tai F!, ) on vuonna 2005 perustettu ruotsalainen puolue. Se määrittelee itsensä kaikenlaista syrjintää vastaan taistelevaksi feministiseksi puolueeksi. FI:n perustajiin kuuluivat muun muassa Gudrun Schyman ja Tiina Rosenberg. Puolue sai ensimmäisen europarlamentaarikkonsa vuonna 2014.


title: Feministinen aloite

text: Huhtikuussa 2005 Tukholmassa perustettu FI on osallistunut vaaleihin vuoden 2006 valtiopäivävaaleista lähtien, joissa se oli mukana vielä pelkkänä kansanliikkeenä omalla listallaan saaden 0,7% äänistä. FI:n ensimmäistä vaalikampanjaa tukivat kansainvälisesti tunnetut feministit Jane Fonda ja Eve Ensler. Alkuaikoina ryhmää vaivasivat henkilöriidat ja negatiivinen mediahuomio. Linde ja Witt-Brattström erosivat liikkeestä ristiriitojen takia, Lokakuussa 2005 Rosenberg ilmoitti eroavansa viitaten itseensä ja feministeihin yleensä kohdistuneisiin hyökkäyksiin ja poliittiseen keskusteluilmapiiriin, joka hänen mukaansa oli uhka sukupuolitutkimukselle. Puolueeksi FI järjestäytyi talvella 2007. Vuoden 2009 europarlamenttivaaleihin se sai rahoitusta rahoitusta muun muassa Abba-yhtyeen Benny Anderssonilta, keräten yhteensä 2,2% kannatuksen.


title: Feministinen aloite

text: Heinäkuussa 2010 FI nousi otsikoihin tempauksellaan, jossa sen jäsenet polttivat 100 000 kruunun edestä seteleitä kiinnittääkseen huomiota sukupuolten välisiin palkka-eroihin. Puolueen mukaan miehet ansaitsevat Ruotsissa joka minuutti kyseisen summan verran enemmän kuin naiset. Poltetut rahat oli lahjoittanut Malmössä toimiva mainostoimisto. Syyskuussa järjestetyissä valtiopäivävaaleissa FI keräsi 0,4% äänistä. Samaan aikaan pidetyissä kunnallisvaaleissa puolue sai yhteensä neljä valtuutettua Simrishamnissa, jossa puheenjohtaja Gudrun Schyman oli ehdolla.


title: Feministinen aloite

text: FI:n jäsenmäärä on ollut nousussa koko 2010-luvun ajan. Alkuvuoden 2014 aikana se nousi räjähdysmäisesti tammikuun 3 000:sta jäsenestä, niin että toukokuun lopussa jäseniä oli jo lähes 15 000. Ennen toukokuussa 2014 pidettyjä europarlamenttivaaleja gallupit lupasivat puolueelle noin 4% kannatusta. FI sai lopulta 5,3% ääniosuuden ja yhden edustajan Euroopan parlamenttiiin, kun valituksi tuli romanitaustainen Soraya Post. Puolueen vaalilauseena oli "Ut med rasisterna, in med feministerna!" eli "Rasistit ulos, feministit sisään!", jolla viitattiin Ruotsissa FI:n tavoin nousussa olevaan Ruotsidemokraatit-puolueeseen. Puolue liittyi parlamentissa sosiaalidemokraattiseen Euroopan parlamentin sosialistien ja demokraattien ryhmään.


title: Feministinen aloite

text: Puolue odotti läpimurtoa vuoden 2014 valtiopäivävaaleissa, mutta kannatus jäi hieman yli kolmeen prosenttiin ja jäi parlamenttiin vaadittavasta neljän prosenttiyksikön äänikynnyksestä.


title: Feministinen aloite

text: Feministisen aloitteen korkein elin on puoluekokous, joiden välillä päätökset tekee 15 edustajan puoluehallitus. FI:llä ei ole varsinaista puheenjohtajaa, vaan tehtäviä hoitaa kolme puhehenkilöä (talesperson).


title: Paluan

text: Paluan on kunta Filippiineillä. Kunta sijaitsee Mindoro-saarella ja kuuluu Occidental Mindoron provinssiin. Vuonna 2010 kunnassa oli 15 223 asukasta.


title: Tell Me

text: Tell Me on brittiläisen rock-yhtyeen The Rolling Stonesin kappale, joka julkaistiin heidän debyyttialbumillaan "The Rolling Stones (England’s Newest Hitmakers)" vuonna 1964. ”Tell Me” julkaistiin myös singlenä USA:ssa samana vuonna ja se oli ensimmäinen laulu, jonka yhtyeen jäsenet Mick Jagger ja Keith Richards kirjoittivat.


title: Anna Nilsson

text: Anna Nilsson (s. 18. kesäkuuta 1981) on ruotsalainen jalkapalloilija, joka toimii hyökkääjänä QBIK:ssa. Hän teki neljä maalia joukkueelleen 2006 vuoden runkosarjassa ja kaksi maalia 2007-2008 runkosarjassa. Hän on pelannut seuraavissa joukkueissa: QBIK (kasvattajaseura), IFK Skoghall ja QBIK.


title: Sheffield Hallam University

text: Sheffield Hallam University (SHU) on Englannin kolmanneksi suurin yliopisto, joka sijaitsee Sheffieldissä. Sheffield Hallam Universityssä on noin 31 500 opiskelijaa.


title: Sheffield Hallam University

text: Oppilaitoksen historia alkaa vuodesta 1836. Se kasvoi useiden alan koulujen yhteenliittymänä.


title: Sheffield Hallam University

text: Wallace ja Gromit -animaatioiden tekijä Nick Park on opiskellut Sheffield Hallam Universityssä. Hän aloitti vuonna 1992.


title: Markus Oscarsson

text: Markus Oscarsson (9. toukokuuta 1977 Västerås) on ruotsalainen ratamelonnan olympiavoittaja, joka seuratasolla edustaa Västerås kanotföreningiä.


title: Markus Oscarsson

text: Oscarsson voitti nuorten MM-kilpailuissa Japanissa kaksi hopeamitalia 1 500 ja 1 000 metrin matkoilla vuonna 1995. Henrik Nilssonin kilpapariksi ryhdyttyään hän saavutti olympiahopeaa kajakkikaksikoiden 1 000 metrillä Sydneyssä 2000. Poznańin MM-kilpaiuissa 2001 he saavuttivat kajakkikaksikoiden 500 metrillä pronssia. Sevillassa 2002 ja Gainesvillessä 2003 he voittivat 1 000 metrillä maailmanmestaruuden. Ateenan olympialaisissa 2004 he voittivat 1 000 metrillä kultaa. Oscarsson piti taukoa kilpaurheilusta vuonna 2005. Hän palasi radoille vuonna 2006 ja voitti Szegedissä maailmanmestaruuden kajakkiyksiköiden 1 000 metrillä kukistamalla Ison-Britannian Tim Brabantsin 0,06 sekunnilla. Szegediin Oscarsson palasi vuonna 2011 ja saavutti Nillssonin kanssa kaksikoiden 1 000 metrillä MM-hopeaa.


title: Markus Oscarsson

text: Oscarsson on 184 cm pitkä ja painaa 84 kg.


title: Anna Q. Nilsson

text: Anna Quirentia Nilsson (30. maaliskuuta 1888 Ystad, Ruotsi – 11. marraskuuta 1974 Sun City, Kalifornia, Yhdysvallat) oli ruotsalais-amerikkalainen näyttelijä, joka tunnetaan yhtenä suurena mykkäelokuvatähtenä.


title: Anna Q. Nilsson

text: Anna Nilsson oli poliisikonstaapeli Per Nilssonin tytär. Hän muutti perheensä kanssa Hasslarpin ulkopuolella olevaan Helsingborgiin kahdeksanvuotiaana. Teininä hän haaveili löytävänsä onnen Amerikasta. Viisi vuotta hän työskenteli sokerijuurikaspellolla Hasslarpissa sekä hän toimi myös Halmstadissa virkailijana. Näin hän keräsi rahaa lippuun, jolla toivoi pääsevänsä Amerikkaan. Vuonna 1905 hän matkusti New Yorkiin.


title: Anna Q. Nilsson

text: Elokuvien pariin hän lähti vuonna 1911, jolloin hän näytteli osaa Molly Pitcherissä. Tämän jälkeen hän näytteli noin 200:ssa elokuvassa ja niiden lisäksi hän näytteli useasti omaa itseään. Elokuvat olivat amerikkalaisia.


title: Anna Q. Nilsson

text: Vuonna 1926 hänet nimettiin Hollywoodin suosituimmaksi naiseksi. Hän on ensimmäinen ruotsalainen nainen, joka on saanut nimensä Hollywood Walk of Famelle.


title: Claisen-kondensaatio

text: Claisen-kondensaatio on kondensaatioreaktio, joka tapahtuu vahvasti emäksisissä olosuhteissa kahden esterin tai esterin ja toisen karbonyyliyhdisteen, tyypillisimmin ketonin kanssa. Reaktiossa tuotteena muodostuu joko β-ketoesteri tai diketoni. Reaktio on nimetty löytäjänsä saksalaisen kemistin Ludwig Claisenin mukaan, joka raportoi reaktion vuonna 1887.


title: Claisen-kondensaatio

text: Claisen-kondensaatiossa elektrofiilinä toimii karbonyyliyhdisteen hiiliatomi. Elektrofiilinen reagenssi on esteri ja erityisen hyviä ovat esterit, jotka eivät kykene muodostamaan enolaatteja. Tällaisia ovat muun muassa formiaatti-, oksalaatti- ja aromaattiset esterit. Nukleofiilina Claisen-kondensaatiossa on enolaatti-ioni, joka voi emäksisissä olosuhteissa muodostua joko esteristä tai ketonista. Emäksenä käytetään tyypillisesti alkoksideja tai natriumhydridiä. Etyyliestereitä käytettäessä alkoksidi on etoksidi ja metyyliestereitä kondensoitaessa metoksidi, jotta voidaan estää vaihtoesteröintireaktiot.


title: Claisen-kondensaatio

text: Claisen-kondensaation reaktiomekanismin ensimmäinen vaihe on emäksen katalysoima esterin tai ketoni enolisoituminen eli nukleofiilisen enolaatin muodostuminen. Seuraavassa ketonista tai esteristä muodostunut enolaatti reagoi esterin karbonyyliryhmän hiiliatomin kanssa, jolloin karbonyyliryhmän kaksoissidoksen elektronit siirtyvät happiatomille ja muodostuu tetraedrimäinen välivaihe. Tämä tetraedrimäinen välivaihe hajoaa, jolloin esterin alkoksiryhmä lähtee alkoksidina ja muodostuu kahden esterin välisessä kondensaatiossa β-ketoesteri tai esterin ja ketonin välisessä reaktiossa diketoni.


title: Claisen-kondensaatio

text: Claisen-kondensaation intramolekulaarista eli molekyylin sisäistä reaktiovastinetta kutsutaan Dieckmann-kondensaatioksi. Tämän reaktion tuote on rengasrakenteinen β-ketoesteri tai diketoni ja helpoiten muodostuu viisi- tai kuusiatominen rengas.


title: Floris Evers

text: Floris Maarten Alphons Maria Evers (s. 26. helmikuuta 1983 Tilburg, Alankomaat) on alankomaalainen maahockeypelaaja. Hän sai olympiahopeaa miesten maahockeyturnauksessa Ateenassa 2004 ja Lontoossa 2012.


title: Emil Bergman

text: Emil ”Nacka” Bergman (28. heinäkuuta 1908 – 13. huhtikuuta 1975) oli ruotsalainen jääkiekkoilija, joka pelasi Nacka SK:ssa vuosina 1926–1934. Hän voitti parhaan maalintekijän palkinnon jääkiekon MM-kisoissa vuonna 1931. Talviolympialaisissa St. Moritzissa Bergman sai hopeaa vuonna 1928.


title: Somaly Mam

text: Somaly Mam (s. 1970 tai 1971 Bou Sra, Mondulkir, Kambodža) on kambodžalainen avustustyöntekijä, joka työskentelee tyttöjen kanssa, jotka on myyty bordelleihin eli ilotaloihin. Hän on saanut työstään monia kansainvälisiä tunnustuksia ja huomionosoituksia.


title: Revaz Tškheidze

text: Revaz (Rezo) Tškheidze (, ; 8. joulukuuta 1926 Kutaisi – 3. toukokuuta 2015) oli georgialainen elokuvaohjaaja, näyttelijä, käsikirjoittaja ja tuottaja.


title: Revaz Tškheidze

text: Revaz Tškheidze opiskeli Tbilisin teatteri-instituutissa vuosina 1943–1946 ja valmistui Neuvostoliiton elokuvakoulusta VGIK:istä vuonna 1953. Hän aloitti uransa dokumenttielokuvien ohjaajana. Vuonna 1955 hän ohjasi Tengiz Abuladzen kanssa lyhytelokuvan "Magdanas Lurdža" (ven. "Lurdža Magdany"), joka sai palkinnon Cannesin elokuvajuhlilla.


title: Revaz Tškheidze

text: Tšhkeidzen ensimmäinen itsenäinen ohjaustyö oli neorealistissävyinen nuorisokuvaus "Tšveni ezo" ("Naš dvor", 1957). Hänen suurimpia taiteellisia menestyksiään oli "Sotilaan isä" ("Džariskatsis mama", ven. "Otets soldata", 1965). Sen sankari on Sergo Zakariadzen esittämä nimihahmo, joka joutuu toisen maailmansodan rintamalle kadonnutta poikaansa etsiessään. Elokuvaa on pidetty yhtenä georgialaisen elokuvan parhaista saavutuksista. "Taimet" ("Nergebi", ven. "Sažentsy", 1973) sai yleisliittolaisen elokuvafestivaalin palkinnon. Opportunistinen puoluedraama "Mšobliuro tšemo mitsav" ("Tvoi syn, zemlja", myös "Povest o sekretare raikoma", 1980) sai yleisliittolaisen elokuvafestivaalin pääpalkinnon sekä vuonna 1986 Lenin-palkinnon, josta ohjaaja kieltäytyi vuonna 1991. Neuvostoliittolais-espanjalaista suurtuotantoa "Tskhovreba Don Kikhotisa da Santšo Pantšosi" ("Žitie Don Kihota i Santšo", 1988) pidettiin aikanaan epäonnistuneena.


title: Revaz Tškheidze

text: Tškheidze liittyi NKP:hen vuonna 1958. Hän työskenteli elokuvastudio Kartuli pilmin ja Rustavelin teatteri-instituutin elokuvaosaston johtajana. Hän oli myös Georgian kommunistipuolueen keskuskomitean jäsen vuodesta 1977 ja Neuvostoliiton korkeimman neuvoston edustaja vuosina 1974–1984. Ohjaaja sai Neuvostoliiton kansantaiteilijan arvonimen vuonna 1980.


title: Ruvuman alue

text: Ruvuman alue on yksi Tansanian 30 hallinnollisesta alueesta (mkoa eli region). Alue sijaitsee maan eteläosassa ja on saanut nimensä Ruvumajoen mukaan, joka virtaa alueen eteläpuolitse kohti Intian valtamerta ja muodostaa Tansanian Mosambikin-vastaisen rajalinjan. Ruvuman alueen pohjoispuolella sijaitsee Morogoron alue, koillispuolella Lindin alue, itäpuolella Mtwaran alue ja luoteispuolella Iringan alue.


title: Ruvuman alue

text: Alueen pinta-ala on 63 669 neliökilometriä. Vuonna 2012 siellä oli 1 376 891 asukasta. Alueen pääkaupunki on Songea ja alueellisena komissaarina toimii Said Thabit Mwambungu. Alue jakaantuu viiteen piirikuntaan.


title: Hamo Beknazarjan

text: Hamo Beknazarjan (, ; 31. toukokuuta 1892 Jerevan – 27. huhtikuuta 1965 Moskova) oli armenialainen näyttelijä, elokuvaohjaaja ja käsikirjoittaja.


title: Hamo Beknazarjan

text: Beknazarjan opiskeli Moskovan kauppakoulussa ja näytteli vuodesta 1915 lähtien melodramaattisia ensirakastajan rooleja venäläisissä elokuvissa. Vuonna 1921 hän oli perustamassa Georgian valistusasiain kansankomissariaatin elokuvaosastoa. Hän työskenteli Georgian elokuvastudion johtajana ja ohjasi siellä muutamia elokuvia. Vuonna 1924 hän oli perustamassa Armenian elokuvastudiota Haifilmiä. Beknazarjanin ensimmäinen merkittävä elokuva oli georgialais-armenialainen "Namus" (1926), romanttinen tarina nuorista rakastavaisista ja perinteisestä pakkoavioliitosta. Hänen parhaita töitään oli vuosien 1905–1907 vallankumoustapahtumista kertova armenialais-azerbaidžanilainen "Dom na vulkane" (1929). Taka-Kaukasian elokuvastudioiden lisäksi Beknazarjan teki elokuvia myös Venäjän vähemmistökansojen elokuvayhtiölle Vostokkinolle.


title: Hamo Beknazarjan

text: Vuonna 1935 Beknazarjan ohjasi ensimmäisen armenialaisen äänielokuvan "Pepo", josta tuli suuri menestys. Gabriel Sundukjanin teokseen perustuva elokuva kuvaa armenialaisen köyhälistön raskasta elämää ja yhteiskunnallista riistoa 1800-luvun loppupuolella. Venäjän sisällissodasta Armeniassa kertova "Zangezur" (1938) sai Stalin-palkinnon vuonna 1941. Historiallisen suurelokuvan "David-Bek" (1944) aiheena on armenialaisten vapaustaistelu 1700-luvulla. Beknazarjan laati käsikirjoitukset useimpiin ohjaustöihinsä ja käsikirjoitti myös muiden ohjaajien elokuvia.


title: Hamo Beknazarjan

text: Beknazarjan sai Armenian SNT:n kansantaiteilijan arvonimen vuonna 1935. Haifilm-studio nimettiin hänen mukaansa vuonna 1965.


title: Ninjas in Pyjamas

text: Ninjas in Pyjamas (NiP) on ruotsalainen eSport-organisaatio. NiP:llä on, tai on ollut Counter-Strike-, Dota 2-, League of Legends-, Overwatch-, Warcraft 3- sekä Quake-joukkue.


title: Ninjas in Pyjamas

text: Alkuperäinen NiP toimi vuosina 2001–2007 ja voitti ensimmäisen Counter Striken maailmanmestaruuden vuonna 2001. Se ilmoitettiin perustetuksi uudelleen 10. elokuuta 2012.


title: Ninjas in Pyjamas

text: CS:GO-joukkeessa pelasi vuoden 2015 aikana suomalainen Aleksi ”allu” Jalli, sekä joukkueen valmentajana toimi hetken Joona ”natu” Leppänen.


title: Ninjas in Pyjamas

text: 2016 elokuussa NiP ilmoitti hankkineensa Overwatch-joukkueen.


title: Ninjas in Pyjamas

text: "Lähde:" "Lähde:"


title: Mark Donskoi

text: Mark Semjonovitš Donskoi (, 6. maaliskuuta 1901 Odessa, Venäjän keisarikunta – 21. maaliskuuta 1981 Moskova, Neuvostoliitto) oli neuvostoliittolainen elokuvaohjaaja ja käsikirjoittaja. Hänen tunnetuimpia ohjauksiaan ovat Maksim Gorkin omaelämänkerrallisiin teoksiin perustuvat elokuvat "Gorkin nuoruus" (1938), "Maailmalla" (1939) ja "Elämäni yliopistot" (1940).


title: Mark Donskoi

text: Mark Donskoi syntyi Odessassa Ukrainassa juutalaiseen käsityöläisperheeseen. Hän osallistui Venäjän sisällissotaan puna-armeijan riveissä 1919–21 ja oli valkoisten vankina. Donskoi opiskeli Simferopolin yliopistossa aluksi psykiatriaa ja aivofysiologiaa ja sitten lakia. Hän opiskeli myös musiikkia ja harrasti pianonsoittoa, nyrkkeilyä ja jalkapalloa. Donskoi valmistui vuonna 1925 ja työskenteli juristina.


title: Mark Donskoi

text: 1920-luvun puolivälissä Donskoin mielenkiinto alkoi suuntautua käsikirjoittamiseen. Vuonna 1926 Donskoi muutti Moskovaan opiskelemaan valtion elokuvakoulussa Sergei Eisensteinin johdolla. Hän alkoi työskennellä leningradilaisessa studiossa, aluksi apulaisohjaajana ja leikkaajan assistenttina. Yhdessä Mihail Averbahin kanssa hän ohjasi 1927 kokeellisen lyhytelokuvan "Žižn" (”Elämä”). Hänen ensimmäinen pitkä elokuvansa oli Averbahin kanssa ohjattu komedia "V bolšom gorode" (1928, ”Suuressa kaupungissa”). Ajankuvaus "Tsena tšeloveka" (”Ihmisen hinta”, 1929) on myös heidän yhteistöitään. Donskoin varhaisista elokuvista merkittävimpiä on hänen ensimmäinen äänielokuvansa, lahjakkaita marinuoria kuvaava "Pesnja o stšastje" (1934, ”Laulu onnesta”, yhdessä Vladimir Legošinin kanssa). Elokuva on humoristinen kuvaus syrjäseudun ihmisten sopeutumisesta uuteen elämään. Donskoin uralle suuntaa antavina piirteinä elokuvassa olivat onnistunut työskentely lasten ja nuorten kanssa sekä Neuvostoliiton vähemmistökansan kuvaus.


title: Mark Donskoi

text: Donskoin tärkeimpiin töihin kuuluvat Maksim Gorkin omaelämänkerrallisiin teoksiin perustuvat "Gorkin nuoruus" (myös "Gorkin lapsuus", ven. "Detstvo Gorkogo", 1938), "Maailmalla" ("V ljudjah", 1939) ja "Elämäni yliopistot" ("Moi universitety", 1940). Niistä kaksi ensimmäistä saivat Stalin-palkinnon vuonna 1941. Donskoin läheiseksi työtoveriksi tuli säveltäjä Lev Schwarz.


title: Mark Donskoi

text: Toisen maailmansodan aikana Donskoi ohjasi viisi elokuvaa. Donskoi työskenteli Moskovassa vuosina 1940–42 ja 1946–49 sekä Kiovassa 1942–45. "Romantiki" (”Romantikkoja”, 1941) on dokumentti pioneerien koulutustyöstä Siperian tšuktšien parissa. "Kuinka teräs karastui" ("Kak zakalâlas’ stal’", 1942) on filmatisointi Nikolai Ostrovskin romaanista.. Elokuvatulkinta keskittyy ukrainalaisten vastarintaan Saksaa vastaan vuonna 1918. Wanda Wasilewskan romaaniin perustuva elokuva "Sateenkaari" ("Raduga", 1944), kuvaus saksalaisten miehittämästä ukrainalaiskylästä, herätti suurta huomiota varsinkin ulkomailla. Donskoi loi elokuvaan vahvoja naishahmoja. Voimakkaasti natsismin vastaisen elokuvan on sanottu antaneen vaikutteita Italian neorealisteille ja yhdysvaltalaiset kriitikot arvostivat elokuvaa. Elokuva sai Stalin-palkinnon vuonna 1946. Sodasta kertoo myös Boris Gorbatovin teokseen perustuva "Lannistumaton" ("Nepokorjonnyje", 1945), joka sai Venetsian elokuvajuhlien pääpalkinnon vuonna 1946. Sinällään tavanomainen elokuva sisältää voimakkaan ja Neuvostoliiton elokuvahistorian ainoan Babi Jar -kohtauksen. Stalin-palkinnon sai myös runollinen "Kylän opettajatar" ("Selskaja utšitelnitsa", 1947). Siperialaisen opettajan kokemuksia kuvaava elokuva liittyy toteutukseltaan sotaa seuranneeseen ristiriidattomuuden teorian aikakauteen. Donskoi palaa elokuvassa vallankumouksen kynnykselle lupausten aikaan. Vera Maretskaja esiintyy vahvasti pääosassa ja Sergei Urusevski kuvaa taitavasti luontoa.


title: Mark Donskoi

text: 1940-luvun lopun juutalaisvastaiseksi muuttuneessa ilmapiirissä Donskoi joutui useaksi vuodeksi epäsuosioon. Donskoi säästyi vankileiriltä, mutta hän joutui siirtymään vuonna 1949 Moskovasta Kiovaan. Elokuva "Alitet uhodit v gory" (1950, ”Alitet lähtee vuorille”) kiellettiin ja se on osittain tuhoutunut.


title: Mark Donskoi

text: 1950-luvun loppupuolella suojasään aikana Donskoi saattoi palata Moskovaan. Hän palasi Gorki-filmatisointien pariin ensimmäisellä värielokuvallaan "Äitini" ("Mat", 1956). Nimiroolissa on jälleen Vera Maretskaja ja poikana Aleksei Batalov. Gorki-filmatisointi "Kultaiset kahleet" ("Foma Gordejev", 1959) on Donskoin psykologisesti ja visuaalisesti vakuuttavimpia teoksia. Se sai Locarnon elokuvajuhlien hopeamitalin vuonna 1960. Trilogian tavoin elokuva kertoo nuorukaisen varttumisesta Volgan rannalla, mutta tällä kertaa kauppiassäädyssä. Värielokuva "Kalliilla hinnalla" ("Dorogoi tsenoi", 1958) kertoo bessarabialaisen maaorjan ja tilanherran tyttären mahdottomasta rakkaudesta 1830-luvulla. Tyyliltään elokuva ennakoi Sergei Paradžanovin tuotantoa.


title: Mark Donskoi

text: Uransa loppuvaiheessa Donskoi ohjasi kaksi Leninin äidille omistettua elokuvaa, "Äidin sydän" ("Serdtse materi", 1966, Neuvostoliiton valtionpalkinto 1968) ja "Äidin uskollisuus" ("Vernost materi", 1967). Donskoin Lenin-elokuvien sarjan kolmannen osan muodostaa 1974 valmistunut "Nadežda", kertomus Leninin puolison Nadežda Krupskajan nuoruudesta ja tutustumisesta Vladimir Uljanoviin. Vuonna 1978 Donskoi teki vielä heikkotasoisen Gorki-filmatisoinnin "Suprugi Orlovy" (”Orlovin vaimot”). Kauan suunniteltu elokuva laulaja Fjodor Šaljapinista jäi toteuttamatta.


title: Mark Donskoi

text: Donskoi oli ohjaajana arvostetumpi ulkomailla kuin kotimaassaan. Italialaiset neorealistit kuten Giuseppe De Santis ja ranskalaiset uuden aallon edustajat pitivät häntä yhtenä edelläkävijänään.. Tšekkiläinen Miloš Forman on nimennyt Donskoin keskeiseksi esikuvakseen. Neuvostoliitossa Donskoi tunnettiin käytökseltään erikoisena aatteellisena dogmaatikkona, joka osallistui jopa 1940-luvun lopun antisemitistiseen kosmopolitismin vastaiseen kampanjaan.


title: Mark Donskoi

text: Donskoi oli NKP:n jäsen vuodesta 1945. Hän sai Neuvostoliiton kansantaiteilijan arvonimen vuonna 1966 ja sosialistisen työn sankarin arvonimen vuonna 1971. Donskoi avioitui käsikirjoittaja Irina Sprinkin kanssa vuonna 1936 ja he saivat kaksi poikaa.


title: Jefim Dzigan

text: Jefim Lvovitš Dzigan (, 14. joulukuuta 1898 Moskova – 31. joulukuuta 1981 Moskova) oli neuvostoliittolainen elokuvaohjaaja.


title: Jefim Dzigan

text: Jefim Dzigan valmistui Boris Tšaikovskin elokuvakoulusta ja aloitti uransa vuonna 1924 näyttelijänä, apuohjaajana ja kuvaajana. Hänen ensimmäinen ohjaustyönsä oli Mikheil Tšiaurelin kanssa Georgiassa tehty "Pervyi kornet Strešnev" (1928). Dziganin tunnetuin elokuva on Venäjän kansalaissotaa kuvaava "Kronstadt" ("My iz Kronštadta", 1936). Vsevolod Višnevskin käsikirjoitukseen perustuvaa elokuvaa pidettiin aikanaan yhtenä neuvostoelokuvan huippusaavutuksista. Se sai Stalin-palkinnon vuonna 1941. "Jesli zavtra voina" (1938) kuvaa naivisti Natsi-Saksan mahdollista hyökkäystä Neuvostoliittoon.


title: Jefim Dzigan

text: Sodan jälkeen Dzigan kuvasi Kazakstanissa ja Azerbaidžanissa suurmieselämäkerrat "Džambul" (1953) ja "Fatali-Han" (1947, julkaistu 1959). Vallankumoushistoriallinen "Prologi" ("Prolog", 1956) oli yksi ensimmäisistä neuvostoliittolaisista laajakangaselokuvista. Aleksandr Serafimovitšin teokseen perustuva "Rautavirta" ("Železnyi potok", 1967) sai yleisliittolaisen elokuvafestivaalin pääpalkinnon vuonna 1968.


title: Jefim Dzigan

text: Dzigan työskenteli vuodesta 1937 lähtien Neuvostoliiton elokuvakoulun VGIK:n opettajana ja vuodesta 1965 professorina. Hän liittyi NKP:hen vuonna 1943. Ohjaaja sai Neuvostoliiton kansantaiteilijan arvonimen vuonna 1969.


title: Shinyangan alue

text: Shinyangan alue on yksi Tansanian 30 hallinnollisesta alueesta (mkoa eli region). Alue sijaitsee maan pohjoisosassa ja sitä rajaa pohjoisessa Mwanzan alue, Maran alue ja Kageran alue, etelässä Taboran alue, lännessä Kigoman alue, kaakossa Singidan alue sekä idässä Arushan alue ja Manyaran alue.


title: Shinyangan alue

text: Alueen pinta-ala on 18 901 neliökilometriä. Vuonna 2012 siellä oli 1 534 808 asukasta. Alueen pääkaupunki on Shinyanga ja alueellisena komissaarina toimii Ludovick Mwananzila. Alue jakaantuu kolmeen piirikuntaan.


title: Potawatomit

text: Potawatomit ovat yksi Pohjois-amerikan alkuperäiskansoista. He kuuluivat algonkinien kielikuntaan ja asuivat ensimmäisten eurooppalaisten tullessa Suurten järvien alueella Michiganissa. Myöhemmin samalla vuosisadalla potawatomit siirtyivät nykyisten Wisconsinin ja Illinoisin osavaltioiden alueelle ja antoivat tukensa Uudelle-Ranskalle. Ranskan kukistuessa potawatomit ryhtyivät tukemaan Englantia ja yrittivät estää Yhdysvaltain asutuksen leviämisen. 1800-luvun aikana potawatomit joutuivat luopumaan maistaan ja heidän siirrettiin intiaaniterritorioon Oklahomaan.


title: Potawatomit

text:
Oman suullisen perimätietonsa mukaan potawatomit olivat alun perin muodostaneet suuren kansakunnan ojibwojen ja ottawien kanssa ja saapuneet koillisesta Suurten järvien alueelle. Tämän muuttoliikkeen uskotaan tapahtuneen 1400-luvun aikana. Seuraavalla vuosisadalla kansa jakaantui kolmeen osaan. Ojibwat asettuivat Sault Ste. Marien alueille, ottawat matkasivat Huronjärven saarille ja potawatomit Michiganiin. Jakaantumisestaan huolimatta kolme heimoa pitivät yhteisiä heimoneuvostojen kokoontumisia, joita kutsutaan kolmen tulen neuvostoksi. Potawatomien omakielinen nimi "potawatomink" tarkoitti "tulen kansaa"
Ensimmäiset eurooppalaisten tekemät merkinnät potawatomeista tulivat ranskalaislta tutkimusmatkailija Samuel de Champlainilta vuonna 1616. Tuolloin hän kuuli huroneilta tarinan potawatomeista, jotka asuivat Michiganissa. 1630-luvulla ranskalainen tutkimusmatkailija Jean Nicolet liikkui ensimmäisenä eurooppalaisena Michiganissa ja kirjoitti lyhyen maininnan potawatomeista.Jesuiittojen lähteiden mukaan potawatomit rakensivat suuren Méchinganin kylän Green Bayn länsirannalle vuoden 1652 aikana. Rakentamiseen ottivat osaa monet eri kansojen pakolaiset, joiden kylät irokeesiliiton sotureiden hyökkäykset olivat tuhonneet.


title: Potawatomit

text: Vuotta myöhemmin irokeesiliiton senecat lähettivät noin 800 soturia tuhoamaan Méchinganin, mutta potawatomit onnistuivat ottawien ja ojibwojen avulla järjestämään hyökkääjille suuren tappion. Tapahtuma oli historiallisesti merkittävä, sillä potawatomien vahva puolustus esti irokeesien asutuksen leviämisen länteen. Samalla hyökkäyksen epäonnistuminen sai irokeesit hakemaan rauhaa Montrealista, jonka he olivat aikoneet polttaa. Tutkimusmastkailijat Pierre-Esprit Radisson ja Médard des Groseilliers viettivät useita kuukausia Méchinganissa potawatomien vieraana 1650-luvun puolivälissä.


title: Potawatomit

text: 1650-luvulta eteenpäin potawatomeista tuli vuosikymmenien ajaksi Green Bayn merkittävin intiaanikansa. Vuonna 1668 suuri joukko potawatomeita teki vierailun Montrealiin. Intiaanit olivat syvästi hämmästyneitä näkemästään. Suurimman vaikutuksen potawatomeihin teki kauppatavaroiden monipuolisuus. Uuden Ranskan kuvernööri Jean Talon puhui kansojen poliittisista suhteista ja onnistui herättämään potawatomien kiinnostuksen. Samalla kauppasuhteet vahvistettiin ja potawatomit vaihtoivat turkiksiaan musketeihin ja muihin kauppatuotteisiin. Palattuaan Green Bayhin he yrittivät kehittää rooliaan turkiskaupan välittäjinä Wisconsinin heimojen keskuudessa. Seuraavana vuonna aikomuksesta luovuttiin, sillä käydessään uudelleen Montrealissa potawatomit kuulivat, että kauppiaat olivat vaihtaneet kaikki tuotteensa Kanadan puolelta tulleiden heimojen kanssa.


title: Potawatomit

text:
Seuraavan vuosikymmenen alussa Lähetyssaarnaaja Claude-Jean Allouez teki käännytystyötä potawatomien parissa ja lisäsi intiaanien kiinnostusta kristinuskoa kohtaan. Samanaikaisesti ranskalaiset kauppiaat myivät tuli-aseita monille ympäristön heimoille ja aiheuttivat lisääntyviä sotia. Vuonna 1687 potawatomeista tuli eräs Uuden Ranskan tärkeimmistä tukijoista Pohjois-Amerikan tulevissa siirtomaasodissa englantilaisia vastaan. Kun ranskalaiset sotajoukot tuhosivat 1600-luvun lopulla useita brittimielisten irokeesien kyliä, olivat potawatomit merkittävässä asemassa taistelemassa Ranskan puolella irokeeseja vastaan.
Potawatomit jatkoivat Ranskan sotilaallisena tukena myös 1700-luvulla. He osallistuivat Ranskan rinnalla fox-intiaaneja vastaan käytyihin sotiin ja tekivät ranskalaisten pyynnöstä iskuja brittiläismielisiä chickasaweja vastaan. Vuonna 1747 osa potawatomeista osallistui ranskalaisten sotaretkeen New Yorkin ja Connecticutin brittiläisiä siirtokuntia vastaan. vuonna 1755 potawatomit estivät kenraalimajuri Edward Braddockin johtaman sotaretken tunkeutumisen Fort Duquesneen Pennsylvaniassa ja osallistuivat näkyvässä roolissa Monongahelan taisteluun. Vuonna 1763 potawatomit olivat valtaamassa brittien haltuun joutuneita ranskalaislinnakkeita Pontiacin kapinassa.


title: Potawatomit

text: Uuden Ranskan lopullisen kukistumisen jälkeen potawatomit ryhtyivät tukemaan brittejä ja yrittivät estää Yhdysvaltain asutuksen leviämistä länteen. Potawatomit ottivat osaa Yhdysvaltain itsenäisyyssotaan Englannin tukena ja taistelivat yhä vuoden 1812 sodassa brittien puolella Yhdysvaltoja vastaan. Tässä sodassa potawatomit tuhosivat suurimman osan Fort Dearbornin (nykyinen Chicago) varusväestä.


title: Potawatomit

text:
Vuonna 1838 Indianaan asettuneet potawatomit pakotettiin hallituksen kehotuksesta siirtymään Kansasiin. Matkan aikana monet kuolivat nälkään ja tauteihin. Muutto tunnetaan kirjallisuudessa "Kuoleman polkuna" (Trail of Death). Myöhemmin myös Iowaan asettuneet potawatomit kokivat pakkomuuton. Osa potawatomeista kuitenkin kieltäytyi muuttamasta länteen ja Wisconsiniin ja Michiganiin jääneet kansanosat siirtyivät Ontarioon Kanadaan, jossa heidän jälkeläisiään asuu edelleen Walposan saarella Lake St. Clairilla.
!860- ja 1870-luvuilla useimmat potawatomit siirrettiin intiaaniterritorioon, joka nykyään tunnetaan Oklahomana.


title: Potawatomit

text: Suurin osa potawatomeista asuu nykyään Oklahomassa. Myös Kansasissa, Michiganissa, Wisconsinissa ja Ontariossa on pieniä potawatomien reservaatteja. Ontarion potawatomit ovat suurelta osaltaan sulautuneet ojibwoihin ja ottawiin, mutta Kansasiin jäänyt haara kunnostautui 1900-luvun jälkipuoliskolla jyrkkinä intiaaniliikkeen kannattajina. Vuonna 2000 potawatomien määrä Yhdysvalloissa oli yhteensä 26 595. Potawatomien kieli on polysynteettinen ja sen taitajia on vain vanhemmissa ikäluokissa. Kielen elvyttäminen on kuitenkin käynnistetty.


title: Potawatomit

text: Vaikka potawatomit eivät lukeudu Amerikan vauraimpaan väestöön, esiintyy heidän keskuudessaan paljon eri alojen liiketoimintaa. Näistä näkyvin on kasinotoiminta. He ovat myös elvyttäneet vanhoja perinteitään ja tekevät vanhaan kulttuuriaan tunnetuksi erilaisen taiteen ja käsitöiden muodossa. Tunnetuin potawatomi-taiteilija on Daphne Odjig, jonka intiaanien omista perinteistä ponnistanut moderni kuvaamataide on voittanut useita palkintoja ja kunnianosoituksia.


title: Potawatomit

text: Potawatomit olivat alun perin metsästäjä-keräilijöitä, jotka oppivat naapurikansoilta maanviljelyn jo 1600-luvun puolivälissä. Lisäksi elinkeinoihinsa lukeutuivat kaikenlainen kaupankäynti (erityisesti Turkiskauppa), kalastaminen, intiaaniriisin keruu ja vaahterasiirapin teko. Maissin, papujen ja kurpitsan ohella viljeltiin tupakkaa, jota potawatomit pitivät jumalan lahjana. Monien kylien laidoilla naiset pitivät myös puutarhoja, joissa kasvatettiin lääkeyrttejä.


title: Potawatomit

text:
Potawatomien kulttuurissa klaani-nimet olivat samankaltaisia kuin kristillisen kulttuurin sukunimet. Heidän keskuudessaan on nykyään yli 40 eri klaania. Varhaisempina aikoina nämä klaanit jakautuivat useihin poliittisesti itsenäisiin ja alueellisiin ryhmiin, jotka sukulaisuus ja kieli yhdistivät toisiinsa. Nämä eksogaamiset klaanit, joissa puoliso otettiin oman klaanin ulkopuolelta, olivat levinneet eri kyläkuntiin isän puoleisen sukulinjan välityksellä. Lisäksi klaanit jakaantuivat kahteen niistä riippumattomaan vastakkaisryhmään siten, että joka toinen perheen lapsi kuului eri ryhmään. Klaanien väliset seka-avioliitot sitoivat kyläkunnat tiiviisti toisiinsa. Nämä yhdyssiteet yltivät myös kielisukulaisiin ottawiin ja ojibwoihin, joilla oli oikeus solmia avioliitto potawatomien kanssa ja elää heidän kylissään.
Kyläkunnat olivat itsenäisiä ja niitä yhdisti toisiinsa vain yhteinen kieli ja jaettu klaanisysteemi. Tärkeissä tapahtumissa kuten sodissa irokeeseja tai siouxeja vastaan kaikki potawatomien eri kyläkunnat yhdistyivät. Kylien paikkoja muutettiin kun maaperä muuttui hedelmättömäksi. Syksyisin potawatomit jakaantuivat pieniksi metsästysleireiksi, jotka koostuivat perheistä ja sukulaisista. Talviasunnot olivat kupolin muotoisia wigwameja, samanlaisia kuin ojibwoilla. 1700-luvun aikana yhä useammat potawatomit alkoivat rakentaa samanlaisia hirsimökkejä kun heidän eurooppalaiset naapurinsa. Heidän liikkumisensa tapahtui usein vesistöjä pitkin. Tähän tarkoitukseen käytettiin puusta koverrettuja veneitä ja tuohikanootteja. Myöhemmin monet potawatomit hankkivat hevosia, joita käytettiin taakkojen siirtämiseen ja ratsastukseen.


title: Potawatomit

text: Alun perin potawatomit uskoivat, tulen, meren ja auringon jumaliin, joille annettiin uhrilahjoja. 1600-luvulla ranskalaisten jesuiittojen tuoma kristinoppi muutti potawatomien kuvaa jumaluudesta ja he omaksuivat kaksi henkeä, jotka hallitsivat maailmaa. Suuri Henki eli Kitchemonedo oli hyväntekijä, toinen henki Matchemonedo oli pahojen asioiden tuoja. Suuren rohtoseuran (Grand Medicine society) jäsenet paransivat sairaita erilaisin yrtein ja lääkejuurin. Syvä uskomus tuonpuoleiseen elämään sai potawatomit juhlimaan kuolleiden toveriensa sielunvaellusta tähtitaivaan yli taivaaseen. 1880-luvulla potawatomit kehittivät omalta osaltaan Suurten rumpujen uskontoa (Big Drum Religion), jota harjoitetaan edelleen 2000-luvulla.


title: Shuhrat Abbosov

text: Shuhrat Abbosov (; 16. tammikuuta 1931 Kokand – 25. huhtikuuta 2018) oli uzbekistanilainen elokuvaohjaaja ja käsikirjoittaja.


title: Shuhrat Abbosov

text: Abbosov valmistui Taškentin lääketieteellisestä oppilaitoksesta vuonna 1949 ja teatteri-instituutista vuonna 1954 sekä suoritti Mosfilmin ohjaajakurssin vuonna 1958. Hänen ensimmäinen pitkä elokuvansa oli komedia "Mahallada duv-duv gap" (ven. "Ob etom govorit vsja mahallja", 1960). Elokuva "Et ole orpo" ("Sen yetim emassan", ven. "Ty ne sirota", 1963) kertoo uzbekkiperheestä, joka otti sodan aikana huostaansa 14 tasavaltaan evakuoitua lasta. Tyyliltään dokumentaaria muistuttavat elokuvat herättivät aikanaan suurta huomiota. Aleksandr Neverovin romaaniin perustuva "Taškent – viljakaupunki" ("Toshkent – non shahri", ven. "Taškent – gorod hlebnyi", 1968) sai yleisliittolaisen elokuvafestivaalin palkinnon ja tiedemieselämäkerta "Abu Rayḥon Beruniy" ("Abu Raihan Beruni", 1975) myös Uzbekistanin SNT:n valtionpalkinnon. Moniosainen televisioelokuva "Olovli yoʻllar" ("Ognennyje dorogi", 1977–1985) kertoo uzbekistanilaisesta runoilijasta ja näytelmäkirjailijasta Hamza Hakimzoda Niyoziysta.


title: Shuhrat Abbosov

text: Abbosov toimi myös opettajana ja elokuvakriitikkona. Hän sai Uzbekistanin komsomolin palkinnon vuonna 1972 ja Neuvostoliiton kansantaiteilijan arvonimen vuonna 1981.


title: Simiyun alue

text: Simiyun alue on yksi Tansanian 30 hallinnollisesta alueesta (mkoa eli region). Simiyun alue perustettiin vuonna 2012 alueellisen uudelleenjaon yhteydessä, jolloin se erotettiin omaksi alueekseen Shinyangan alueesta.


title: Simiyun alue

text: Alue sijaitsee maan pohjoisosassa ja sen pinta-ala on 25 212 neliökilometriä. Vuonna 2012 siellä oli 1 584 157 asukasta. Alueen pääkaupunki on Bariadi ja alueellisena komissaarina toimii Paschal Mabiti. Alue jakaantuu viiteen piirikuntaan.


title: Danilo I (Montenegron ruhtinas)

text: Danilo I Petrović-Njegoš (25. toukokuuta 1826 Njegoš – 13. elokuuta 1860 Kotor) oli Montenegron ruhtinaspiispa ("vladika") vuosina 1851–1852 nimellä Danilo II ja ruhtinas vuosina 1852–1860. Hän korotti Montenegron ruhtinaskunnaksi.


title: Danilo I (Montenegron ruhtinas)

text: Danilo nousi valtaan setänsä Pietari II:n seuraajaksi tämän kuoltua vuonna 1851. Vuoden 1852 alussa Danilo otti Venäjän tukemana nimikkeen "knjaz" (ruhtinas), ja hänestä tuli siten Montenegron maallinen ruhtinas. Piispan velvollisuuksista ja siten selibaattilupauksesta luopuminen mahdollisti hänelle varsinaisen dynastian perustamisen.


title: Danilo I (Montenegron ruhtinas)

text: Danilon hallitsijakauden alussa Montenegro kävi 1852–1853 sodan Ottomaanien valtakuntaa vastaan. Montenegron armeija voitti turkkilaiset vuonna 1853 Ostrogin lähellä. Itävallan taivuteltua turkkilaiset tekemään rauhan Danilo piti Montenegron puolueettomana Krimin sodan ajan. Sitä eivät Montenegron vuoristolaiset hyväksyneet vaan nousivat kapinaan. Danilo yritti saada Krimin sodan jälkeisen Pariisin rauhankongressin tunnustamaan Montenegron itsenäisyyden, mutta kongressi ei ottanut asiaa käsiteltäväkseen. Danilo pyrki seuraavaksi lähestymään ulkopolitiikassaan Ranskaa. Hän tapasi vuonna 1857 keisari Napoleon III:n ja pyysi tältä tukea turkkilaisia vastaan. Sota Montenegron ja Ottomaanien valtakunnan välillä puhkesi uudelleen vuonna 1858. Danilon veli Mirko Petrović-Njegoš johti montenegrolaiset suureen voittoon Grahovon taistelussa, ja sillä kertaa Ranskan laivasto pakotti Turkin taipumaan rauhaan.


title: Danilo I (Montenegron ruhtinas)

text: Danilo toteutti Montenegrossa sisäisiä uudistuksia. Hän antoi vuonna 1855 valtakunnalleen lain, joka muun muassa takasi uskonnonvapauden ja kansalaisvapauksia. Hän uudisti myös armeijaa ja verotusta. Danilo kuoli salamurhan uhrina. Kadić-niminen kapinan jälkeen maasta karkotettu montenegrolainen ampui ja haavoitti kuolettavasti häntä 11. elokuuta 1860 Persanossa Kotorinlahden rannalla. Danilo kuoli kaksi päivää myöhemmin. Koska hänellä ei ollut lapsia, hänen seuraajakseen tuli hänen veljensä Mirkon poika Nikola I.


title: Danilo I (Montenegron ruhtinas)

text: Danilon puoliso oli vuodesta 1855 Darinka Kvekić, jonka kanssa hänellä oli tytär Olga.


title: FO&O

text: FO&O, aiemmin myös The Fooo Conspiracy, on ruotsalainen poikabändi. Yhtye perustettiin vuonna 2013, ja sai tunnettuutta ensimmäisen kerran samana vuonna esiinnyttyään Justin Bieberin Tukholman-konserttien lämmittelijänä tämän managerin kiinnostuttua yhtyeen YouTube-videoista. Yhtyeeseen kuuluu kolme jäsentä; Oscar Enestad (s. 1997), Felix Sandman (s. 1998) ja Omar Rudberg (s. 1998). Aiemmin mukana oli myös Oscar Molander (s. 1997), joka jätti yhtyeen marraskuussa 2016 edistääkseen omaa uraansa.


title: FO&O

text: Yhtyeen debyyttialbumi "Off the Grid" nousi ilmestyttyään huhtikuussa 2014 Sverigetopplistanin kärkeen. Sittemmin yhtye on muun muassa voittanut kahdesti peräjälkeen vuoden ruotsalaisen liveyhtyeen Rockbjörnen-palkinnon sekä tehnyt levytyssopimuksen Yhdysvalloissa Sonyn kanssa.


title: FO&O

text: Vuonna 2017 FO&O osallistui Melodifestivaleniin kappaleella ”Gotta Thing About You”.


title: Marcus Valerius Messalla Corvinus

text: Marcus Valerius Messalla Corvinus (64 eaa. – 8 jaa.) oli roomalainen sotilas ja valtiomies.


title: Marcus Valerius Messalla Corvinus

text: Corvinus oli yksi Octavianuksen menestyksekkäimmistä sotilaista; hän oli kuitenkin pohjimmiltaan tasavaltalainen. Hän oli korkeasti koulutettu, erottuva puhuja ja kirjoitti muistelmia ja edisti taidetta ja kirjallisuutta.


title: Babitzin

text: Babitzin on seuraavien henkilöiden sukunimi:


title: Groton (Vermont)

text: Groton on kunta Caledonia Countyssa Vermontissa Yhdysvalloissa. Vuoden 2000 väestölaskennan mukaan siellä asui 876 henkilöä.


title: Jackson Bogere Kigundu

text: Jackson Bogere Kigundu (26. syyskuuta 1959 Uganda) on entinen ruotsalainen nyrkkeilijä. Hän nyrkkeili göteborgilaisessa BK Kalule -seurassa. Hän perusti Bergssjöns Boxningsklubbin vuonna 2001. Jackson Bogere Kigundu on nyrkkeilijä Patrick Bogeren isä.


title: Trefoldighetskirken

text: Trefoldighetskirken () on kirkko Hammersborgissa aivan Oslon keskustassa. Kirkko otettiin käyttöön vuonna 1858 piispa Jenz Lauritz Arupin vihkimänä. Uusgotiikkaa edustavassa kirkossa on kaksi kellotornia ja kahdeksankulmainen kupoli. Kirkon suunnitteli alkujaan arkkitehti Alexis De Chateauneuf, mutta työn saattoi loppuun hänen oppilaansa Wilhelm von Hanno. Hanno muutti kirkon piirustuksia ja muokkasi kirkon sisätiloja.


title: Trefoldighetskirken

text: Sittemmin Trefolgighetskirken on saanut useita taideteoksia ja muita koristeita. Vuonna 1863 valmistuneen kastemaljan on tehnyt kongsbergiläinen kuvanveistäjä Julius Middlethun. Häntä pidetään Norjan suurimpana kuvanveistäjänä ennen Gustav Vigelandia ja hän on tehnyt muun muassa yliopistonaukiolla olevan Scweigaardin patsaan sekä muita Oslon patsaita.


title: Karyaku-kausi

text: Karyaku (), myös Kareki, on japanilainen aikakausinimi ("nengō"), jota käytettiin huhtikuusta 1326 elokuuhun 1329. Tuolloin Japanin keisarina oli Go-Daigo. Shōgunina toimi vuorostaan prinssi Morikuni. Karyaku-kautta edelsi Shōchū-kausi ja seurasi Gentoku-kausi.


title: Karyaku-kausi

text: Karyaku-kauden toisen vuoden toisen kuun 14. päivänä eli 8. maaliskuuta 1327 nähtiin Japanissa täydellinen kuunpimennys.


title: Louis B. Allyn

text: Lewis (Louis) B. Allyn (1874 Huntington, Massachusetts, Yhdysvallat – 7. maaliskuuta 1940 Westfield, Massachusetts) oli yhdysvaltalainen kemianopettaja. Hän toimi opettajana Westfield Teachers Collegessa. Hänen murhaansa ei ole selvitetty.


title: Louis B. Allyn

text: Vuonna 1904 Allyn toimi Westfieldissä kemian opettajana. Tällöin hän kiinnitti huomiota epäterveellisillä aineilla jatkettuihin elintarvikeisiin muun muassa tikkukaramellien aiheuttaman suutulehdusepidemian vuoksi. Hänen johdollaan elintarvikkeista löytyi muun muassa rikkihappoa ja jopa arsenikkia. Hänen tutkimustensa ja toimintansa johdosta terveyslautakunnassa Westfieldistä tuli yksi "puhtaan ruoan liikkeen" keskuksista.


title: Raltjärnen

text: Raltjärnen on järvi Vindelnin kunnassa Västerbottenin läänissä Ruotsissa. Raltjärnen on osa Uumajanjoen vesistöä.


title: Salla Kyhälä

text: Salla Kyhälä (s. 1983 Ylivieska) on suomalainen ringetenpelaaja ja alamäkiluistelija. Hän on molempien lajien maailmanmestari.


title: Salla Kyhälä

text: Kyhälä on voittanut Suomen ringettemaajoukkueen kanssa maailmanmestaruuden vuosina 2004, 2007, 2010 ja 2013. Vuoden 2013 MM-kisoissa hän voitti pistepörssin ja hänet valittiin turnauksen arvokkaimmaksi pelaajaksi. Hyökkääjänä pelaava Kyhälä on Tuusulan ringeten kasvatti.


title: Salla Kyhälä

text: Alamäkiluistelussa Kyhälä on voittanut lajin MM-sarjan, Red Bull Crashed Icen vuosina 2011, 2014 ja 2015.


title: Head & Shoulders

text: Head & Shoulders on yhdysvaltalaisen Procter & Gamblen omistama hilseshampoon tuotemerkki. Yhtiö alkoi kehittää hilseshampoota vuonna 1950, testasi sitä kymmenen vuoden kehityksen jälkeen 1960 ja toi shampoon kauppoihin Yhdysvalloissa keväällä 1961. Silloin shampoopakkaus oli väriltään sinivihreä, nykyisin se on muuttunut valkoiseksi. Tällä hetkellä myynnissä on noin kymmenen erilaista shampootyyppiä eri hiustyypeille.


title: Kjell

text: Kjell on miehen etunimi. Nimi on muunnelma muinaisskandinaavisesta nimestä Kettil, joka merkitsee kypärää.


title: Kjell

text: Suomessa nimi Kjell on vuodesta 1920 kesäkuuhun 2016 mennessä annettu 1 471 henkilölle. Kjellin ja Kettilin nimipäivä on Suomen ruotsinkielisen kalenterin mukaan 8. kesäkuuta.


title: Fabio Aru

text: Fabio Aru (s. 3. heinäkuuta 1990 Villacidro, Sardinia) on italialainen maantiepyöräilijä, ajajatyypiltään mäkimies ja etappiajaja. Hän aloitti ammattilaisuransa Astana Teamissa elokuussa 2012. Kaudesta 2018 hän on edustanut UAE Team Emiratesia.


title: Fabio Aru

text: Aru voitti Italian ympäriajossa 2014 Montecampioneen päättyneen vuorietapin 21 sekunnin erolla Fabio Duarteen ja oli kokonaiskilpailun lopputuloksissa kolmas. Saman vuoden Espanjan ympäriajossa hän voitti kaksi etappia ja oli kokonaiskilpailussa viides. Italian ympäriajossa 2015 hän voitti Cerviniaan päättyneen 19. etapin 28 sekunnin erolla Ryder Hesjedaliin ja Sestriereen päättyneen 20. etapin 18 sekuntia ennen Hesjedalia. Hän sijoittui kokonaiskilpailussa toiseksi minuutin ja 53 sekuntia Alberto Contadorille hävinneenä. Lisäksi hän voitti nuorten kilpailun lähes kahden tunnin erolla Davide Formoloon.


title: Fabio Aru

text: Aru voitti Espanjan ympäriajon 2015. Hän nousi kokonaiskilpailun johtoon ensimmäisen kerran 11. etapin jälkeen viiden etapin ajaksi. Lopullisesti hän siirtyi kilpailun johtoon toiseksi viimeisen etapin jälkeen ja voitti kilpailun lopulta 57 sekunnin erolla Joaquim Rodrígueziin. Hän voitti maantieajon Italian-mestaruuden 2017. Saman vuoden Ranskan ympäriajossa hän voitti La Planche des Belles Filles'iin päättyneen viidennen etapin.


title: Fabio Aru

text: Lähteet: Cycling Archives, Cyclingbase, Pro Cycling Stats


title: Skandinavian kiertolaiset

text: Skandinavian kiertolaiset ( tai "tattare", ) on Ruotsissa ja Norjassa asuva etninen ryhmä, joita yleensä pidetään romaneihin kuuluvana. Heidän alkuperästään ei kuitenkaan ole tarkkaa tietoa, eikä kiertolaisten suhteesta romanikansoihin olla varmoja.


title: Skandinavian kiertolaiset

text: Skandinavian kiertolaiset elivät perinteisesti järjestäytyneen yhteiskunnan ulkopuolella ja pieni osa heistä tekee niin vielä nykyäänkin. Kiertolaiset elättivät itsensä muun muassa kulkukauppiaina ja erilaisilla käsityöammateilla. 1700-luvulla heitä palveli runsaasti myös sotaväessä. Ruotsin kiertolaiset joutuivat 1900-luvulla pakkosterilisaation kohteeksi muiden romanien sekä saamelaisten tavoin. Joidenkin lähteiden mukaan joka neljännen kiertolaisperheen vanhemmat olisi pakkosterilisoitu. Ruotsissa kiertolaistaustaisia lasketaan nykyään olevan noin 20 000–30 000 ja Norjassa arviolta 5 000–10 000. Skandinavian kiertolaisten oma kieli on skandoromani, jolla on muutamia tuhansia puhujia. Siitä on myös tullut joitakin lainasanoja sekä ruotsin että norjan kieliin.


title: Skandinavian kiertolaiset

text: Tunnetuin Skandinavian kiertolainen on 1900-luvun alkupuolella vaikuttanut pelimanni Calle Jularbo, jota aikoinaan kutsuttiin Ruotsin harmonikkakuninkaaksi. Myös vuonna 2014 Euroopan parlamenttiin valittu Soraya Post on äitinsä puolelta kiertolaissukua.


title: Skandinavian kiertolaiset

text: Skandinavian kiertolaisten alkuperästä on olemassa kolme yleistä teoriaa, joista ensimmäisen mukaan he ovat romaneja. Toinen teoria taas väittää, että kiertolaiset olisivat alun perin olleet jokin historiallinen yhteiskuntaluokka, joka toimeentulonsa vuoksi on omaksunut kiertävän elämäntyylin. Kolmas teoria esittää, että he periytyisivät Itä- ja Keski-Euroopasta tulleista sotilaista.


title: Skandinavian kiertolaiset

text: Romaniteorian mukaan kiertolaiset polveutuvat romaneista, joita Tukholmaan saapui 1500-luvun alussa. Aina 1900-luvun alkupuolelle saakka kiertolaisista käytettiin tataareihin viittaavaa nimitystä "tatare", joka esiintyi jo Olaus Petrin teksteissä 1500-luvulla. Myöhemmin 1700-luvun lopulla yleistyi myös nimitys "zigenare" eli mustalainen. 1800-luvun lopussa Ruotsiin muutti kalderash-romaneita, joita alettiin kutsumaan "zigenare"-nimellä ja "tatare" säilyi kiertolaisten nimityksenä. Geneettisten tutkimusten perusteella kiertolaisilla on todettu olevan yhteneväisyyksiä Suomessa asuviin romaneihin, jotka alun perin ovat saapuneet Ruotsista.


title: Skandinavian kiertolaiset

text: Ruotsalaistutkija Adam Heymowskin vuonna 1969 tekemän väitöskirjan mukaan kiertolaiset olisivat taustaltaan ruotsalaista maalaisväestöä, joka oli talonpojista poiketen joutunut omaksumaan kiertävän elämäntavan. Myöhemmin he olisivat osaksi sekoittuneet niin ikään maata kiertäneiden romanien kanssa. Sotilasteorian mukaan kiertolaisten sukujuuret menisivät keskiajalla Lähi-Idän kautta Eurooppaan saapuneisiin sotilaisiin, joita palveli eri valtakuntien armeijoissa. Tämä sotilasperinne olisi syynä sille, miksi suuri osa Skandinavian kiertolaisista ja myös Suomen romaneista aikoinaan hakeutui sotaväkeen, toisin kuin esimerkiksi Itä-Euroopassa asustaneet kalderash-romanit. Kiertolaisten ja Suomen romanien sukulaissuhteen todisteena pidetään myös Ruotsin armeijan kirjanpidosta löytyviä osin yhteneväisiä sukunimiä. Toisaalta niiden samankaltaisuuden saattaa selittää juuri molempien ryhmien armeijatausta.


title: Making Gender

text: Making Gender: The Politics and Erotics of Culture on yhdysvaltalaisen feministisen antropologin Sherry Ortnerin kokoelmateos hänen pääasiassa 1980-1990-luvuilla kirjoittamistaan esseistä. Esseekokoelma koostuu kahdeksasta itsenäisistä aiheista kertovasta tekstistä. Teoksessaan Ortner pohtii sukupuolen rakentumista ja ilmentymistä sekä seksuaalisuuden hyväksyttyjä ja kiellettyjä ilmenemismuotoja eri yhteiskunnissa. Pääteemana on myös naisen asema, oikeudet ja kohtelu eri yhteisöissä. Teoksessa käsitellään sekä Ortnerin henkilökohtaisesti tekemiä etnografisia tutkimuksia muun muassa Nepalissa asuvan šerpa-kansan parissa sekä muiden feminististen antropologien tutkimuksia ja niiden tuloksia yli kahden vuosikymmenen ajalta.


title: Making Gender

text: Ortnerin teos on feministisen ja postkolonialistisen antropologian esimerkkiteos, jossa sorrettujen sekä alistettujen ihmisryhmien ääni ja näkökulma yritetään tuoda esiin ja kuuluviin. Teos on myös postmodernistinen, sillä sen yhtenä pääajatuksena on kyseenalaistaa aiempien antropologisten tutkimusten antama yleismaailmallinen kuva ihmisistä, sukupuolesta ja seksuaalisuudesta sekä antropologian miehinen vinouma, joka vaikuttaa tieteenalan yleensä ei-kyseenalaistettuihin periaatteisiin.


title: Singidan alue

text: Singidan alue on yksi Tansanian 30 hallinnollisesta alueesta (mkoa eli region). Alue sijaitsee maan keskiosassa ja sitä rajaa pohjoisessa Shinyangan alue, koillisessa Manyaran alue, idässä Dodoman alue, kaakossa Iringan alue, lounaassa Mbeyan alue sekä lännessä Taboran alue.


title: Singidan alue

text: Alueen pinta-ala on 49 340 neliökilometriä. Vuonna 2012 siellä oli 1 370 637 asukasta. Alueen pääkaupunki on niin ikään Singida ja alueellisena komissaarina toimii Parseko V. Kone. Alue jakaantuu viiteen piirikuntaan.


title: Saksan 1. jalkaväkidivisioona (Reichswehr)

text: Saksan 1. jalkaväkidivisioona () oli Weimarin tasavallan maavoimien yhtymä maailmansotien välillä 1921-1934.


text: Versailles'n sopimuksen täyttämiseksi 31. heinäkuuta 1920 asevoimien supistamisesta annetun lain mukaisesti jokainen sotilaspiiri () muodostaisi divisioonan 1. lokakuuta 1920. Übergangsheerin eli siirtymäajan asevoimien Reichswehr-Brigaden 1 ja 20 muodostivat tammikuussa 1921 1. divisioonan, johon kuului kolme jalkaväkirykmenttiä (1.,2. ja 3. (preussilainen) jalkaväkirykmentti). Lisäksi divisioonaan kuuluivat 1. kenttätykistörykmentti, pioneeripataljoona, viestipataljoona, kuljetuspataljoona ja lääkintapataljoona. Divisioona liitettiin osaksi 1. johtoesikuntaa.


text: Yhtymä lakkautettiin lokakuussa 1934 ja sen yksiköt siirrettiin muodostettaviin Wehrmachtin 21 uuteen divisioonaan.


text: Königsbergiin sijoitetun Wehrkreis I:n komentajat olivat oman toimensa ohella divisioonankomentajina. Komentajina olivat:


title: Paluu helvetistä

text: Paluu helvetistä voi tarkoittaa ainakin seuraavia:


Ukrainan ortodoksinen kirkko – Kiovan patriarkaatti on Ukrainassa vaikuttava ortodoksinen paikalliskirkko, joka on 1990-luvun alussa valtion itsenäistymisen jälkeen eronnut Moskovan patriarkaatista ja julistautunut autokefaliseksi, muista ortodoksikirkoista riippumattomaksi. Syksyllä 2018 Konstantinopolin patriarkaatti tunnusti Ukrainan ortodoksisen kirkon itsenäisen aseman (autokefalian). Ukrainan ortodoksinen kirkko on suurin Ukrainan kolmesta nykyisestä ortodoksisesta kirkosta, muut ovat Moskovan patriarkaattiin nykyisin autonomisena kuuluva Ukrainan ortodoksinen kirkko – Moskovan patriarkaatti sekä pieni Ukrainan autokefalinen ortodoksinen kirkko.


Vuonna 2006 tehdyn kyselyn mukaan Ukrainan ortodoksinen kirkko – Kiovan patriarkaatti oli Ukrainan suurin uskonnollinen yhdyskunta, siihen katsoi lukeutuvansa noin 15 % kansasta ja noin 40 % uskontoa tunnustavista. Vastaavat luvut Moskovan patriarkaatin Ukrainan ortodoksiselle kirkolle olivat 11 % ja 29 %.


title: Ukrainan ortodoksinen kirkko – Kiovan patriarkaatti

text: Kirkkoa johtaa patriarkka Filaret (alun perin Mihailo Denisenko), joka ennen Neuvostoliiton hajoamista oli Moskovan patriarkaatin alaisen Ukrainan ortodoksisen kirkon "Kiovan ja koko Ukrainan metropoliitta". Filaret päätti vuonna 1992 muuttaa Ukrainan kirkon autokefaliseksi, mikä johti skismaan Moskovan kanssa ja hajaannukseen Ukrainan kirkossa, jossa suuri osa piispoista kiisti Filaretin johtajuuden ja pakotti hänet eroamaan. Kansallismielisen presidentin tuella Filaret yhdisti sitten oman kirkkonsa ensin diasporasta palanneen historiallisen Ukrainan autokefalisen kirkon kanssa, jonka patriarkka Mstyslav oli kirkon ensimmäinen pää. Näiden kirkkojen liitosta tuli kuitenkin lyhytaikainen. Filaretista itsestään tuli Kiovan patriarkka vuonna 1995; vuonna 1997 hän menetti kanonisen (Moskovan) kirkon pappisvihkimyksen ja suljettiin sen ehtoollisyhteydestä "skismaattisesta toiminnasta".


title: Werner Kreipe

text: Werner Kreipe (12. huhtikuuta 1904 Hannover, Saksa – 7. syyskuuta 1967 Bad Godesberg, Länsi-Saksa) oli saksalainen kenraali ja Luftwaffen esikuntapäällikkö toisen maailmansodan aikana.


title: Werner Kreipe

text: Kreipe liittyi Saksan armeijaan 1922 ja sai salaisen ilmasotakoulutuksen Neuvostoliitossa vastoin Versaillesin rauhan Saksalle asettamia rajoituksia. Natsien valtaannousun jälkeen Saksa perusti uudet ilmavoimat. Kreipe toimi useissa komento- ja esikuntatehtävissä ennen sotaa ja sodan syttymisen jälkeen, ja hänet nimitettiin Luftwaffen esikuntapäälliköksi syyskuussa 1944. Hän ajautui riitoihin Hitlerin kanssa kunnes joutui eroamaan tehtävästään toimittuaan siinä vain 18 päivää. Hän oli virkaa toimittava esikuntapäällikköna lokakuun lopulle saakka, jonka jälkeen hän ei saanut enää komentajuuksia tai esikuntatehtäviä. Sodan jälkeen hän oli liittoutuneiden sotavankina 1947 saakka, jolloin hänet vapautettiin.


title: Werner Kreipe

text: Kreipe syntyi 1904 lääkärin perheeseen Hannoverissa, jossa hän kävi lukion. Hän oli liian nuori osallistumaan ensimmäiseen maailmansotaan, mutta hän värväytyi upseerioppilaaksi Weimarin tasavallan armeijan tykistöön 1922. Hän liittyi natsipuolueeseen nuorena ja oli mukana Hitlerin oluttupavallankaappausyrityksessä marraskuussa 1923.


title: Werner Kreipe

text: Versaillesin rauhansopimuksen mukaan Saksalla ei saanut olla ilmavoimia, mutta Saksan armeija koulututti upseereita salaa ulkomailla ja suosi siviili-ilmailua Saksassa. Yliluutnantti Kreipe sai lentokoulutuksen Baijerissa 1920-luvun puolivälin jälkeen ja oli yksi upseereista, jotka saivat ilmasotakoulutuksen Lipetskissä Neuvostoliitossa 1928-1930. Kreipestä ja muista ulkomailla ilmasotakoulutusta saaneista muodostettiin tulevan Luftwaffen upseerikaaderi.


title: Werner Kreipe

text: Vuonna 1933 tapahtuneen natsien valtaannousun myötä ilmavoimien salaisesta kehyksestä alettiin kehittämään uutta Luftwaffea, johon vasta kapteeniksi ylennetty Kreipe siirrettiin lokakuussa 1934. Seuraavan vuoden maaliskuussa Göring ja Hitler julistivat maailmalle Saksan ilmavoimien olemassaolon. Ennen sotaa Kreipe ehti toimia useissa tehtävissä mm. ilmailuministeriössä, Luftwaffen esikuntaupseerina, lentosotakouluissa ja lentoyksiköissä.


title: Werner Kreipe

text: Saksa hyökkäsi Puolaan 1. syyskuuta 1939 ja toinen maailmansota alkoi. Kreipe siirrettiin Puolassa toimineeseen 152. pommittajalennosto "Boelcken" esikuntaan 5. syyskuuta. Ranskan ja Belgian taistelujen aikana hän komensi II. lentorykmenttiä. Tämän jälkeen hän toimi esikuntatehtävissä eri yksiköissä, mm. Hugo Sperrlen alaisuudessa. Alkusyksyn 1942 Kreipe toimi Günther Kortenin komentaman Luftwaffenkommando Donin esikuntapäällikkönä, kunnes hänet siirrettiin jälleen valtakunnan ilmailuministeriöön 20. lokakuuta. Kreipe ylennettiin kenraalimajuriksi maaliskuussa 1943.


title: Werner Kreipe

text: Luftwaffen esikuntapäällikkö Günther Korten kuoli Hitleriä vastaan suunnatun pommiattentaatin seurauksena 22. heinäkuuta 1944. Kortenin lähintä alaista Karl Kolleria pidettiin luontavana jatkajana tehtävään, mutta yllättäen ilmavoimien päällikkö Hermann Göring nimitti Kreipen uudeksi esikuntapäälliköksi ohi Kollerin, josta hän ei pitänyt. Hitler puolestaan oli ehdottanut tehtävään Robert Ritter von Greimiä, jota Göring taas ei hyväksynyt. Kreipe oli pätevä upseeri ja olisi todennäköisesti ollut tehtäväänsä hyvin sopiva, mutta hän ajautui riitoihin Hitlerin kanssa.


title: Werner Kreipe

text: Kreipe ylennettiin lentojoukkojen kenraalin arvoon 1. syyskuuta. Vaikka Kreipe oli natsipuolueen jäsen ja Hitlerin kannattaja, hän ei ollut luonteeltaan myötäilevää ja kyseenalaistamattomasti tottelevaa tyyppiä, joita Hitler piti mieluiten ympärillään etenkin attentaattiyrityksen jälkeen. Kreipe ja Hitler riitelivät mm. uuden suihkuhävittäjän Me 262:n roolista, sillä Kreipe halusi käyttää suihkuhävittäjiä ilmapuolustukseen, kun Hitler halusi niiden toimivan pelkästään hävittäjä-pommittajina. Syyskuun puolessa välissä liittoutuneet pommittivat Darmstadtia ja Hitler raivostui Luftwaffen johdolle niin, että harkitsi Göringin tehtävien siirtoa von Greimille ja kielsi Kreipeä tulemasta ollenkaan Rastenburgin päämajaansa. Ainoastaan Luftwaffen operatiivisen esikunnan esikuntapäällikkö Eckhard Christianilla oli pääsy Wolfsschanzen alueelle, koska hän oli naimisissa Hitlerin sihteerin Gerda Daranowskin kanssa. Kreipe ja Hitler riitelivät jälleen 18. syyskuuta, jolloin Hitler lopulta käski Kreipeä luovuttamaan eroanomuksensa. Kreipen ura ei päättynyt välittömästi, sillä hän jatkoi virkaa toimittavana esikuntapäällikkönä. Hän valmisteli uudenvuodenpäivänä 1945 toteutetun operaatio Bodenplatten, joka taktisesta menestymisestä huolimatta vauhditti Saksan häviötä siinä kärsittyjen tappioiden vuoksi. Karl Koller astui hänen tilalleen 29. lokakuuta 1944.


title: Werner Kreipe

text: Kreipe ei saanut enää komentajuuksia yksiköissä eikä esikuntatehtäviä, vaan hänet siirrettiin ilmasota-akatemian johtajaksi 1. marraskuuta 1944. Akatemia koulutti upseereita esikuntatehtäviin. Hän toimi tehtävässään aina Saksan antautumiseen saakka. 8. toukokuuta 1945 hän jäi liittoutuneiden sotavankeuteen, josta hänet vapautettiin 1947. Hän toimi todistajana Nürnbergin sotarikosoikeudenkäynneissä Luftwaffea koskevissa asioissa. Sodan aikana hän kirjoitti sotapäiväkirjaa, josta on ollut apua historioitsijoille. Werner Kreipe kuoli 63-vuotiaana Bad Godesbergissa 1967.


title: Oliver Cromwellin Irlannin-valloitus

text: Oliver Cromwellin vuosina 1649–1652 johtama Irlannin valloitus päätti vuodesta 1641 jatkuneen ajanjakson, jolloin suuri osa Irlantia oli ollut kapinallisten armeijoiden ja Kilkennyn konfederaation vallassa. Valloitusretki oli osa Englannin sisällissotaa ja se päätti samalla Irlannissa niin sanotun konfederaation sodan. Cromwellin valloituksen yhteydessä suorittamat julmuudet ovat tehneet hänestä pahamaineisen hahmon Irlannin historiassa.


title: Oliver Cromwellin Irlannin-valloitus

text: Koko 1640-luvun ajan Irlannissa oli käyty sotaa useiden kilpailevien armeijoiden välillä. Pääosaa saaresta hallitsi katolisten irlantilaisten muodostama konfederaatio, joka yritti pitkään hieroa rauhaa Englannin kuningas Kaarle I:n kanssa ja saada mahdollisimman hyvät rauhanehdot. Samaan aikaan Kaarle oli kuitenkin ajautumassa Englannin sisällissodassa tappiolle parlamentin armeijoita vastaan. Kuninkaan edustajana toiminut käskynhaltija Ormonden herttua luovutti heinäkuussa 1647 Dublinin parlamenttia tukeneille keropäille ja lähti maasta. Rauhansopimus konfederaation ja kuninkaan välillä allekirjoitettiin viimein tammikuussa 1649, mutta vain pari viikkoa myöhemmin parlamentin kuolemaan tuomitsema Kaarle I teloitettiin Lontoossa. Irlannista tuli tämän seurauksena Englannin rojalistien linnake, ja Skotlannissa oleskellut kruununprinssi julistettiin kuninkaaksi nimellä Kaarle II. Ormonde palasi Irlantiin johtamaan rojalistien armeijaa yhdessä Inchiquinin jaarli Murrough O’Brienin kanssa. Katolisten konfederaatio samoin kuin Ulsteria hallinneet skottilaisarmeijat asettuivat heidän tuekseen. Myös prinssi Ruprecht saapui helmikuussa 1649 Kinsaleen mukanaan kuudentoista fregatin laivasto. Konfederaation joukkojen aiempi komentaja Owen Roe O’Neill kuoli luonnollisen kuoleman ennen kuin ehti sotimaan Cromwellia vastaan.


title: Oliver Cromwellin Irlannin-valloitus

text: Aiemmin saapuneet parlamentin joukot saivat pidettyä Dublinin hallussaan, mutta Inchiquin valtasi kesään 1649 mennessä useita muita rannikkokaupunkeja rojalisteille. Ormonde piiritti Dublinin, mutta keropäiden komentaja Michael Jones sai saarrettua hänen joukkonsa taitavalla vastaliikkeellä 2. elokuuta 1649 Rathminesin taistelussa. Samaan aikaan parlamentti nimitti Oliver Cromwellin Irlannin lordiluutnantiksi sekä komentamaan armeijaa, jonka tehtävänä oli valloittaa Irlanti. Hän nousi maihin Irlannissa 14. elokuuta mukanaan 9 000 jalkamiestä ja 4 000 ratsumiestä. Apulaiskomentajana toimi Cromwellin vävy Henry Ireton.


title: Oliver Cromwellin Irlannin-valloitus

text: Cromwell kävi ensin piirittämään Droghedan kaupunkia, jota piti hallussaan Ormonden kakkosmies Arthur Aston 8 000 miehen avulla. Cromwell hyödynsi uudenaikaisen sodankäynnin keinoja ja moukaroi kaupunkia armottomasti tykkitulella, kunnes määräsi valtaamaan kaupungin 10. syyskuuta. Cromwellin määräyksestä koko kaupunkia puolustanut varuskunta sekä yli tuhat kaupungin asukasta surmattiin. Tämän seurauksena monet Irlannin kaupungit, kuten Trim, Dundalk, Carlingford ja Newry antautuivat Cromwellin joukoille ilman taistelua. Kun Cromwellin joukot valtasivat Wexfordin 11. lokakuuta, noin 2 000 vastapuolen sotilasta ja kaupungin asukasta surmattiin. Tästä seurasi jälleen lisää antautumisia.


title: Oliver Cromwellin Irlannin-valloitus

text: Vuoden 1650 alussa Cromwell marssitti joukkonsa Munsteriin, jossa useimmat kaupungit antautuivat ilman vastarintaa. Ruttoepidemiasta kärsinyt Kilkenny vallattiin maaliskuussa 1650. Sen sijaan vallatessaan Clonmelin kaupunkia toukokuussa 1650 Cromwellin joukot menettivät noin 2 500 miestä kaupungin puolustusta johtaneen Hugh Dubh O’Neillin taitavan puolustuksen ansiosta. Ammustensa ehdyttyä O’Neillin joukot livahtivat lopulta pois kaupungista, jolloin se antautui. Samaan aikaan muut keropääkomentajat olivat vallanneet pääosan pohjoista Irlantia, joten Cromwell katsoi Clonmelin antautumisen jälkeen sodan Irlannissa olevan ratkaistu. Hän palasi Englantiin 29. toukokuuta 1650, ja jätti Irlannin valloituksen loppuunviemisen Iretonin tehtäväksi. Elokuussa konfederaation joukkojen komentaja Thomas Preston antautui Waterfordissa ja joulukuussa katolisten luottamuksen menettänyt Ormonde lähti pois Irlannista. Skotlantilaisten tukea tavoitellut Kaarle II peruutti kaikki irlantilaisille tekemänsä lupaukset uskonnonvapautta koskeneista myönnytyksistä ja hajotti näin liiton Irlannin katolisten ja Englannin rojalistien välillä.


title: Oliver Cromwellin Irlannin-valloitus

text: Hugh O’Neill onnistui pitkään puolustamaan Limerickiä, mutta puolustajien joukot ajautuivat sisäisiin erimielisyyksiin ja rutto piinasi kaupunkia. Ireton sai kaupungin vallattua 27. lokakuuta 1650, kun eräs O’Neillin joukkojen eversti oli avannut portit viholliselle. Tällä kertaa antautuneiden sotilaiden sallittiin poistua vahingoittumattomina, ja ainoastaan johtajat teloitettiin. Ireton kuoli itse ruttoon muutaman viikon kuluttua, jolloin parlamentin joukkojen komentajaksi Irlannissa tuli Sir Edmund Ludlow. Hän saattoi Irlannin valloituksen päätökseen valtaamalla Galwayn yhdeksän kuukauden piirityksen jälkeen 12. toukokuuta 1652.


title: Oliver Cromwellin Irlannin-valloitus

text: Lokakuussa 1652 nimitettiin erityinen oikeusistuin tuomitsemaan vuoden 1641 kapinan johtajia. Yli 200 henkilöä tuomittiin kuolemaan ja hirtettiin, heidän joukossaan kapinan alkuvaiheen johtaja Sir Phelim O’Neill. Cromwellin valtakautena Irlannissa säädettiin myös jyrkkiä katolisuuden vastaisia lakeja, ja katolisten pappien päistä luvattiin palkkio.


title: Oliver Cromwellin Irlannin-valloitus

text: Cromwellin hallinto päätti palauttaa Englannin vallan Irlannissa jatkamalla englantilaisten protestanttien uudisasuttamista katolisten maille 1600-luvun alussa toteutetun Ulsterin uudisasutuksen tapaan. Noin kaksi kolmasosaa kaikesta Irlannin maaomaisuudesta takavarikoitiin, ja ainoastaan Connachtin alue jätettiin asutussuunnitelmien ulkopuolelle. Kaikki Cromwellia ja hänen armeijaansa vastustaneet irlantilaiset määrättiin muuttamaan Shannonjoen länsipuolelle eli Connachtiin maaliskuuhun 1655 mennessä. Määräys koski kymmenesosaa koko Irlannin puolimiljoonaisesta väestöstä. Mittavaa uudisasutusta takavarikoiduille maille ei kuitenkaan saatu aikaan. Pääosa Cromwellin valtakauden Irlantia koskeneista muutoksista kumottiin Kaarle II:n palattua valtaistuimelle Englannin restauraation yhteydessä vuonna 1660.


title: Rikas mies ja Lasarus

text: Rikas mies ja Lasarus on tunnettu Jeesuksen vertaus, joka esiintyy ainoastaan Luukkaan evankeliumissa. Vertaus kertoo rikkaan miehen sekä köyhän Lasaruksen elämästä ja kuolemasta. Rikas mies kokee kuoleman jälkeen suurta tuskaa, kun taas köyhää Lasarusta kohdellaan hyvin. Vertauksessa Jeesus maalaa hyvin värikkään, dramaattisen ja helposti muistettavan kuvan siitä lopullisesta kohtalosta, joka odottaa hyvästä maanpäällisestä elämästä nauttineita ihmisiä. Kaikista Jeesuksen esittämistä vertauksista tämä on ainoa, jossa vertauksen henkilöille annetaan tarkat nimet (Aabraham ja Lasarus) ja tämä on myös ainoa, jossa kerrotaan kuolemanjälkeisestä elämästä.


title: Rikas mies ja Lasarus

text: Vanha testamentti ei juurikaan kerro kuolemanjälkeisestä elämästä, mutta on olemassa todisteita siitä, että niiden neljänsadan vuoden aikana, jotka sijoittuvat Vanhan ja Uuden testamentin kirjoitusten väliin, jotkin juutalaisryhmittymät olivat omaksuneet asiaan liittyviä käsityksiä. Saddukeukset olivat edelleen skeptisiä kuoleman jälkeisen elämän suhteen, mutta fariseukset uskoivat kuoleman jälkeiseen ylösnousemukseen, tuomioon, helvettiin sekä taivaaseen. Tältä ajalta säilyneessä kirjallisuudessa, kuten apokryfisissä Eenokin kirjassa ja Toisessa Esran kirjassa käytetään samoja sanoja ja konsepteja kuin Jeesuksen esittämässä vertauksessa. Vaikuttaakin siltä, että Jeesuksen esittämä kuvaus kuoleman jälkeisestä elämästä oli konseptina tuttu vertausta kuunnelleelle yleisölle, erityisesti fariseuksille (jae 14). Yllätyksenä kuulijoille ei siis tullut se mitä tapahtuu kuoleman jälkeen, vaan kummalle se tapahtuu. Varallisuutta pidettiin tuona aikana merkkinä Jumalan siunauksesta ja hyväksynnästä, ja köyhyyttä puolestaan merkkinä päinvastaisesta.


title: Rikas mies ja Lasarus

text: On huomattava, ettei Jeesus vertausta kertoessaan ollut vastaamassa kysymyksiin tulevaisuudesta, vaan hän oli haastamassa oman aikansa asenteita. Vertauksen tarkoitus olikin pääasiassa varoittaa ihmisiä ja etenkin fariseuksia rikkauden vaaroista.


title: Rikas mies ja Lasarus

text: Kun Jeesus puhui kuoleman jälkeisten rangaistusten paikasta, hän yleensä käytti sanaa Gehenna, joka oli tuona aikana kaatopaikka Jerusalemin lähettyvillä. Tässä vertauksessa Jeesus kuitenkin käyttää sanaa Haades, joka tarkoittaa paikkaa, jossa sielut ovat kuoleman ja ylösnousemuksen välisenä aikana. Joka tapauksessa vaikuttaa siltä, että kaikki kuolleet ovat tietoisia tilastaan myös välittömästi kuoleman jälkeen ja heidät jaotellaan joko kärsimysten paikkaan tai siunattuun paikkaan. Taivaan ja helvetin välillä on ylittämätön kuilu, joten kuolleen kohtalo on peruuttamaton.


title: Matti Viikari

text: Matti Juhani Viikari (22. toukokuuta 1943 Oulu – 10. joulukuuta 1994 Helsinki) oli suomalainen historiantutkija ja Helsingin yliopiston historian professori. Hän tutki historianfilosofiaa ja historiankirjoituksen historiaa. Hänen postuumisti julkaistu kokoomateoksensa on "Historiallinen ajattelu, edistys ja yhteiskunta".


title: Matti Viikari

text: Viikarin vanhemmat olivat kansakouluntarkastaja, kouluneuvos Osmo Viikari ja opettaja Elsa Tiitto. Hän pääsi ylioppilaaksi Kemin lyseosta 1962 ja valmistui Helsingin yliopistosta filosofian kandidaatiksi 1966 ja tohtoriksi 1977. Hän opiskeli ja toimi tutkijana myös ulkomailla muun muassa Bonnissa, Göttingenissä, Mainzissa, Leipzigissa ja Cambridgessa. Hänen puolisonsa oli kirjallisuustieteen professori Auli Viikari.


title: Matti Viikari

text: Viikari oli Alkoholitutkimussäätiön tutkijana 1973–1979, valtion humanistisen toimikunnan tutkijana 1980-1984 sekä Helsingin yliopistossa dosenttina 1978–1984 ja professorina 1984–1994. Viikari oli Suomen Historiallisen Seuran johtokunnan jäsen 1968–1978 ja tutkijajäsen 1978–1994.


title: Matti Viikari

text: Viikari pyrki pohtimaan, minkä vuoksi olemme kiinnostuneet menneisyydestä. Hän ei kuitenkaan itse kehittänyt uusia näkökulmia tai filosofis-teoreettisia rakennelmia. Hän esitteli ja kommentoi kriittisesti tieteen diskursseja, joissa hänet tunnettiin terävänä ja kriittisenä kyseenalaistajana.


title: Saksan 2. jalkaväkidivisioona (Reichswehr)

text: Saksan 2. jalkaväkidivisioona () oli Weimarin tasavallan maavoimien yhtymä maailmansotien välillä 1922-1934.


text: Versailles'n sopimuksen täyttämiseksi 31. heinäkuuta 1920 asevoimien supistamisesta annetun lain mukaisesti jokainen sotilaspiiri () muodostaisi divisioonan 1. lokakuuta 1920. Übergangsheerin eli siirtymäajan asevoimien Reichswehr-Brigaden 2 ja 9 muodostivat tammikuussa 1921 2. divisioonan, johon kuului kolme jalkaväkirykmenttiä, kenttätykistörykmentti, pioneeripataljoona, viestipataljoona, kuljetuspataljoona ja lääkintapataljoona.


text: Yhtymä lakkautettiin lokakuussa 1934 ja sen yksiköt siirrettiin muodostettaviin Wehrmachtin 21 uuteen divisioonaan.


text: Stettiniin sijoitetun Wehrkreis II:n komentajat olivat oman toimensa ohella divisioonankomentajina. Komentajina olivat:


title: Lohan Holiday

text: Lohan Holiday on yhdysvaltalaisen laulaja näyttelijä Aliana Lohanin debyyttialbumi.


title: Jasper Cillessen

text: Jasper Cillessen (s. 23. huhtikuuta 1989 Nijmegen, Gelderlandin provinssi) on alankomaalainen jalkapalloilija, joka edustaa La Ligassa pelaavaa Barcelonaa. Hän on pelipaikaltaan maalivahti. Cillessen kuuluu myös Alankomaiden jalkapallomaajoukkueen kokoonpanoon.


title: Jasper Cillessen

text: Cillessen syntyi Nijmegenissä ja varttui läheisessä Groesbeekin kylässä. Hän aloitti pelaamisen paikallisesta nuorten joukkueesta, De Treffers, kunnes siirtyi NEC/FC Oss nuorten jalkapalloakatemiaan vuonna 2001. Vuonna 2008 hän allekirjoitti ensimmäisen sopimuksensa ja alkoi pelata NEC/FC Oss akatemian reservijoukkueessa. Vuonna 2010 hän allekirjoitti 2-vuotisen sopimuksen NEC Nijmegenin kanssa, joka kesti kesäkuuhun 2012 asti.


title: Jasper Cillessen

text:
Cillessen teki debyyttinsä 28. elokuuta 2010 2-2 SC Heerenveeniä vastaan, koska Gabor Babos ei päässyt pelaamaan vamman takia.
Tässä ottelussa hänet valittiin "Man of the Matchiksi". Vaikka Babos palasi, Cillessen pelasi yhä ensimmäisessä joukkueessa. Hän allekirjoitti 2-vuotisen sopimuksen joka kestäisi vuoteen 2014 saakka.


title: Jasper Cillessen

text: 27. elokuuta 2011, Jasper Cillessen siirtyi AFC Ajaxiin kolmen miljoonan euron siirtosummalla. Hän kirjoitti viiden vuoden sopimuksen, jonka olisi tarkoitus kestää vuoteen 2016 asti.


title: Jasper Cillessen

text: Jasper Cillessen teki ensiesiintymisensä Ajaxissa 21. syyskuuta 2011, KNVB-cupin toisen kierroksen vieras ottelussa VV Noordwijkkiä vastaan. Hän pelasi täydet 90 minuuttia ja päästi vain Sijbren Bartleman 66. peliminuutilla tekemän maalin. Cillessen pelasi ensimmäisen virallisen sarjaottelun kaudella 2011–2012 verivihollista Feyenoordia vastaan. Hän pääsi kentälle vaihdosta kun 66. minuutilla joukkueen ykkösmaalivahti Kenneth Vermeer sai punaisen kortin. Cillessen auttoi Ajaxia pitämään 1-1 tasapeliin, kun Jan Vertonghen onnistui tasoittamaan ottelun vain minuutin sen jälkeen, kun Vermeer sai ulosajon.


title: Jasper Cillessen

text: Cillessen teki lopullisen läpimurtonsa kauden 2013 aikana. Päävalmentaja Frank de Boer sanoi, että hänen joukkueensa kahden johtavan maalivahdin tulisi osoittaa miksi heidän tulisi olla hänn mielestään ensimmäinen valinta. Kauden alussa, Cillessen valittiin ykkösmaalivahdiksi torjumaan otteluita Ajaxissa.


title: Jasper Cillessen

text: Joulukuussa 2014 Cillessen teki uuden nelivuotisen jatkosopimuksen Ajaxin kanssa.


title: Jasper Cillessen

text: Cillessen siirtyi Barcelonaan elokuussa 2016 viiden vuoden sopimuksella. Siirtosummaksi ilmoitettiin 13 miljoonaa euroa.


title: Jasper Cillessen

text: Lokakuussa 2010, Cillessen kutsuttiin Alankomaiden alle 21-vuotiaiden maajoukkueeseen päävalmentaja Cor Potin pyynnöstä alle 21-vuotiaiden Euroopan-mestaruuskilpailuiden karsintoihin Ukrainaa vastaan.


title: Jasper Cillessen

text: Kauden 2010–11 jälkeen, Cillessen sijoitettiin maajoukkueen kokoonpanoon ystävyysotteluissa Uruguayta ja Brasiliaa vastaan. Päävalmentaja Bert van Marwijk lopulta valitsi Cillessenin Alankomaiden maajoukkueeseen ystävyysottelu matkalle Etelä-Amerikkaan. 7. toukokuuta 2012, Cillessen nimitettiin 36-henkiseen joukkueeseen vuoden 2012 Euroopan-mestaruuskilpailuihin, ollessaan yksi rajaamattomista pelaajista van Marwijkin luodessa joukkuetta.


title: Jasper Cillessen

text: 7. kesäkuuta 2013, Cillessen esiintyi ensimmäisen kerran Alankomaiden maajoukkueessa.


title: Jasper Cillessen

text: Kesäkuussa 2014, Cillessen nimettiin Alankomaiden kokoonpanoon vuoden 2014 MM-kisoihin, jossa Cillessenille oli tarjolla jopa ykkösmaalivahdin paikka. Hän aloitti heti joukkueensa avausottelussa Espanjaa vastaan. Cillessen torjui maailmanmestaruuskilpailuissa jokaisessa ottelussa Alankomaiden voitettua pronssia maailmanmestaruuskilpailuissa. Jasper Cillesen tunnetaan siitä että hän ei ole ikinä maajoukkueessa tai seura urallaan torjunut rangaistuspotkua.


title: Jasper Cillessen

text: Ajax


title: Jasper Cillessen

text: Alankomaat


title: Hovinpellon niitty

text: Hovinpellon niitty on Lappeenrannassa sijaitseva maakunnallisesti arvokas perinnebiotooppi. Alueella kasvaa useita huomionarvoisia lajeja.


title: Hovinpellon niitty

text: Hovinpellon niitty sijaitsee Hakalin kaupunginosassa Hakalinkadun varressa olevan asutusalueen ja rautatien välissä lähellä Saimaan kanavaa. Alue on osittain rautatien piennarta ja entistä peltoa. Peltojen viljely loppui 1970-luvun alussa. Nykyisin alueen omistaa Lappeenrannan kaupunki.


title: Hovinpellon niitty

text: Alueen keskiosa muodostuu paahteisen etelärinteen runsaslajisesta kedosta, alueen itä- ja länsiosat ovat tuoretta niittyä.


title: Hovinpellon niitty

text:
Kasvilajistoa on inventoitu kahdesti. Jantusen ym. (1999) mukaan kedon valtalajeja ovat mäkitervakko, ketohärkki, kissankello, hiirenkeltano ja paikoin koiranheinä. Huomionarvoisina perinnebiotooppilajeina esiintyvät mäkivirvilä, huhtahanhikki, keltamatara (VU)
ja jänönapila.


title: Hovinpellon niitty

text: Vauhkonen (2008) toteaa, että lajistoon kuuluvat valkoapila, puna-apila, alsikeapila, syysmaitiainen, siankärsämö, ahopukinjuuri, kissankello, hiirenvirna, paimenmatara ja idänukonputki. Rautatien etelänpuoleisella penkereellä lajistossa on ahdekaunokkia, kannusruohoa, hiirenvirnaa, harakankeltanoita, harmiota, kultapiiskua, ruusuruohoa, peltolemmikkiä ja mäkikuismaa. Penkereen yläreunassa kasvavat ketomaruna, sekä huomionarvoiset perinnebiotooppilajit mäkivirvilä ja jänönapila. Aiemmin vuonna 1999 tavattua keltamataraa ei löydetty vuoden 2008 inventoinissa, mutta kelta- ja paimenmataran risteymää piennarmataraa kylläkin.


title: Hovinpellon niitty

text: Alueen itäosan kasvillisuus on heinävaltaista. Länsiosa on rehevöitynyt ja valtalajina on voikukka.


title: Hovinpellon niitty

text: Ratapenkereen ja kedon välissä kasvaa ohuella kaistaleella koivua, vaahteraa ja pihlajaa. Niityltä löytyy myös edellä mainittujen puulajien muodostamia ryhmiä sekä lähipihoilta levittäytyneitä puutarhakasveja, kuten ruskolilja, pensaskuusama, punaruusu ja kurtturuusu.


Helsingin yliopiston joukkosurmasuunnitelma on keväällä 2014 paljastunut kahden henkilön suunnittelema joukkosurma. Kaksikko suunnitteli surmaavansa satunnaisia henkilöitä Helsingin yliopistolla asein sekä myrkkykaasulla. Suunnitelma kävi ilmi kolmannen henkilön ilmiannettua kaksikon poliisille.


title: Helsingin yliopiston joukkosurmasuunnitelma

text: Iskun suunnittelusta nostettiin syyte vuonna 1990 syntynyttä kemiläistä miestä ja vuonna 1989 syntynyttä, Vantaalla asuvaa naista vastaan.


text: Naispuolinen uhkaaja, Nita-Minttu Tirkkonen, on vuonna 2007 tuomittu päiväsakkoihin kouluunsa Lauritsalan lukioon Wikipedian kautta kohdistamastaan uhkauksesta.


text: Syytetyt tapasivat 23. joulukuuta 2012 anonyymin Tor-verkon kautta. Heidän keskustelunsa koskivat alusta lähtien joukkosurman tekemistä. Mahdollisina kohteina he harkitsivat muun muassa elokuvateatteria, maraton-tapahtumaa, eduskuntataloa, itsenäisyyspäivän vastaanottoa ja eri oppilaitoksia. Helsingin yliopisto valikoitui kohteeksi elokuussa 2013, koska siellä oli mahdollisuus surmata suuri määrä nuoria ihmisiä. Syytetyt hankkivat myös iskuun soveltuvia varusteita, kuten varsijousen, aseiden lippaita ja huomattavan määrän ammuksia, varusteliivejä, kaasunaamareita sekä myrkyllisen arsiini-kaasun valmistamiseen soveltuvia kemikaaleja.


text: Syytetyt olivat alun perin keskustelleet iskun suorittamisesta 20. tammikuuta 2014. Miespuolinen syytetty oli matkustanut Helsinkiin 15. tammikuuta mukanaan hankkimansa varusteet ja majoittunut naisen luo. Tammikuun 17. päivänä kaksikko oli myös käynyt tutustumassa yliopiston tiloihin, minkä lisäksi he olivat opiskelleet yliopistorakennuksen tiloja internetin kautta. 20. päivän aamuna miespuolinen syytetty kuitenkin ilmoitti haluavansa siirtää iskua myöhemmäksi. Naiselle mies sanoi, että halusi suunnitella iskun paremmin ja hankkia lisää varusteita.


text: Syytetyt olivat keskustelleet iskun aloittamisesta yliopiston lähellä sijaitsevan asekaupan ryöstöllä. Hankittuaan näin lisää aseita he olisivat siirtyneet suoraan yliopistolle, missä he olisivat surmanneet satunnaisesti kohtaamiaan ihmisiä. Keskusteluissaan he mainitsivat myös uloskäyntien lukitsemisen, tulipalojen sytyttämisen sekä myrkyllisen kaasun levittämisen. Syytetyt ilmaisivat halunsa kuolla iskussa.


text: Miespuolinen syytetty otti 23. tammikuuta 2014 Tor-verkossa yhteyttä kolmanteen henkilöön, joka myös oli kirjoittanut joukkosurmiin liittyviä tekstejä. Mies tiedusteli, haluaisiko henkilö olla mukana joukkosurman toteuttamisessa. Viisipäiväisen viestinvaihdon aikana kävi ilmi, että isku oli suunniteltu toteutettavaksi 10. maaliskuuta. Kolmas henkilö kertoi viestinvaihdosta ystävälleen, joka ilmoitti asiasta edelleen poliisille.


text: Miespuolinen syytetty otettiin kiinni kotietsinnän yhteydessä 4. maaliskuuta ja naispuolinen seuraavana päivänä. Molempien kodeista löydettiin iskuun liittyvää välineistöä. Molemmat julistettiin vangituiksi 8. maaliskuuta.


text: Helsingin käräjäoikeus käsitteli tapausta toukokuussa 2014. Molemmille syytetyille luettiin syytteet törkeän henkeen ja terveyteen kohdistuvan rikoksen valmistelusta. Syyttäjä vaati molemmille vähintään kolmen ja puolen vuoden vankeusrangaistusta. Rikoslaissa säädetty enimmäisrangaistus kyseisestä rikoksesta on neljä vuotta vankeutta. Syytettynä ollut nainen esitti oikeudenkäynnin alussa medialle natsitervehdyksen.


text: Syytetyt eivät kiistäneet keskustelleensa joukkosurman suorittamisesta. Puolustuksen mukaan syytetyillä ei kuitenkaan ollut tarkoitus toteuttaa iskua. Kyseessä oli vain kahden ahdistuneen henkilön keskustelu, josta ei voida katsoa muodostuneen jäsentynyttä suunnitelmaa. Keskustelussa esille tulleet suunnitelman yksityiskohdat, kuten asekaupan ryöstäminen ja arsiinikaasun käyttäminen ihmisten surmaamiseen, eivät puolustuksen mukaan ole realistisia. Lisäksi miespuolinen syytetty keräsi aseita harrastuksenaan eikä iskun valmisteluna. Näin ollen puolustus esitti, ettei syytettyjen keskustelu ja toiminta täyttänyt valmistelurikoksen tunnusmerkistöä. Mikäli oikeus kuitenkin toteaisi toisin, puolustuksen mukaan rangaistukseksi olisi riittänyt vuodesta puoleentoista vuotta vankeutta.


text: Joukkomurhaa koskevan keskustelun motiiviksi molemmat syytetyt kertoivat ahdistuksen. Naispuolinen syytetty kertoi kärsivänsä paniikkihäiriöstä, jonka vuoksi hän ei juurikaan kyennyt poistumaan kotoaan eikä hänellä tästä syystä ollut ystäviä tai työpaikkaa. Miessyytetty puolestaan kertoi kärsineensä kiusaamisesta peruskoulusta lähtien. Myös hän kertoi, ettei hänellä ollut ystäväpiiriä, minkä vuoksi hän oli masentunut ja sai mieleensä joukkomurhaan liittyviä ajatuksia.


text: Oikeudenkäynnin aikana miespuoliselle syytetylle luettiin myös syyte sukupuolisiveellisyyttä loukkaavan lasta esittävän kuvan hallussapidosta, minkä mies tunnusti.


text: Helsingin käräjäoikeus antoi tapauksessa tuomion 27. kesäkuuta 2014. Oikeus katsoi syytteet toteen näytetyiksi ja tuomitsi Josef Andrei Hannun kolmen vuoden ja yhden kuukauden sekä Nita-Minttu Tirkkosen kolmen vuoden ehdottomaan vankeuteen. Molempien vastaajien syyksi luettiin törkeän henkeen tai terveyteen kohdistuvan rikoksen valmistelu. Lisäksi mies tuomittiin myös sukupuolisiveellisyyttä loukkaavan kuvan hallussapidosta. Molemmat syytetyt ilmaisivat tyytymättömyytensä tuomioihin, ja tapaus eteni hovioikeuteen.


text: Helsingin hovioikeus antoi ratkaisunsa tapauksessa 20. toukokuuta 2015. Hovioikeuskäsittelyssä syyttäjä oli vaatinut molemmille syytetyille teosta kolmen ja puolen vuoden vankeusrangaistusta. Oikeus kuitenkin katsoi naispuolisen syytetyn olleen syyntakeeton ja jätti tämän rangaistukseen tuomitsematta. Miespuolisen syytetyn vankeusrangaistuksen hovioikeus piti ennallaan.


text: Tuomitut hakivat valituslupaa korkeimmasta oikeudesta. Korkein oikeus hylkäsi valituslupahakemukset joulukuussa 2015, joten hovioikeuden tuomiot jäivät voimaan.


title: Kari Sarma

text: Kullervo Hirvonen, kirjailijanimi Kari Sarma (s. 2. helmikuuta 1925 Enonkoski) on suomalainen kirjakauppias ja jännityskirjailija.


title: Kari Sarma

text: Hirvonen toimi 1970-luvulla kirjakauppiaana Savonlinnassa.


title: Kari Sarma

text: Nimellä "Kari Sarma":


title: Seppo Lakovaara

text: Seppo Tapio Lakovaara (13. marraskuuta 1931 Käkisalmi – 14. joulukuuta 2008) oli perinnöllisyystieteen professori.


title: Seppo Lakovaara

text: Lakovaaran vanhemmat olivat yliluutnantti Sulo Lakovaara ja Hilja Kiiski. Hän tuli ylioppilaaksi Kuopion lyseosta 1956 ja valmistui Helsingin yliopistosta filosofian kandidaatiksi 1961, lisensiaatiksi 1962 ja tohtoriksi 1963 (väitöskirjan aihe "The effects of the rolled locus on the development of the compound eye and the wing of Drosophila melanogaster"). Lakovaara toimi assistenttina Helsingin yliopistossa 1960-1972, geneettisen fysiologian ja sitten perinnöllisyystieteen dosenttina 1968-1978, Rockefeller-yliopiston apulaisprofessorina New Yorkissa 1970-1971 ja Oulun yliopiston perinnöllisyystieteen professorina 1972-1999. Perinnöllisyystieteen laitoksen johtaja hän oli 1972-1995 ja biologian laitoksen johtaja 1995-1999, Oulangan tutkimusaseman ja Perämeren tutkimusaseman johtokunnan jäsenenä hän toimi 1980-1995. Lakovaaralla oli myös useita kotimaisia ja kansainvälisiä oman alansa ja muita luottamustehtäviä. Lakovaara teki tutkimusmatkat Ranskaan 1972 ja 1982. Hän oli Suomalaisen tiedeakatemian jäsen vuodesta 1973 ja amerikkalaisen New York Academy of Sciencen jäsen vuodesta 1980.


title: Seppo Lakovaara

text: Lakovaara oli sotilasarvoltaan reservin yliluutnantti (1978), hänen puolisonsa vuodesta 1961 oli Liisa Immonen.


title: Paavo Virtanen (saarnaaja)

text: Paavo Veikko Mikael Virtanen (4. syyskuuta 1925 Tyrvää – 23. lokakuuta 2016 Uusikaupunki) oli suomalainen helluntaiherätyksen saarnaaja ja kristillinen kirjailija. Virtanen on säveltänyt hengelliset laulut "Kirkas aamu pian koittaa" ja "Golgatan veressä voima on".


title: Lauri Winter

text: Lauri Osmo Antero Winter (s. 4. syyskuuta 1925 Tyrvää) on suomalainen runoilija.


title: Lauri Winter

text: Lauri Winterin vanhemmat olivat kieltenopettaja ja suomentaja Helmer Winter (1895–1963) ja Aili Synnöve Malinen (1897–1966).


title: Nola

text: Nola on kunta Etelä-Italiassa Napolin metropolikaupungissa Campanian alueella. Se sijaitsee lähellä Vesuviuksen tulivuorta.


title: Nola

text: Kunnan alueella on ollut asutusta jo pronssikaudella. Nolan esihistoriallisesta kylästä ("Villaggio Preistorico di Nola"), joka on aikoinaan jäänyt Vesuviuksen purkauksen alle, on kaivettu asumuksia ja esineistöä varhaispronssikaudelta 1800 eaa. Esineistö on nähtävillä Nolan arkeologisessa museossa, "Museo Archeologico di Nola". Muita nähtävyyksiä ovat 1300-luvulta peräisin oleva kirkko "Chiesa di San Biagio", sekä vuonna 1900 tulipalon jäljiltä korjattu "Duomo di Nola".


title: Nola

text: Rooman keisari Augustus kuoli Nolassa vuonna 14.


title: Nola

text: Italialainen filosofi Giordano Bruno on kotoisin Nolasta.


title: Nola

text: Nolassa järjestetään vuosittain uskonnollinen Liljafestivaali "Festa dei Gigli".


title: Nola

text: Nola sijaitsee Napolin kaupungin lähistöllä kahden vilkkaan valtatien risteyksessä, ja sinne on rakennettu suuri ostoskeskus "Vulcano Buono".


title: Oiva Kyöstiö

text: Oiva Kyösti (O. K.) Kyöstiö (1913–1987) oli suomalainen kasvatustieteilijä. Hän oli Oulun yliopiston kasvatusopin professori 1964–1976. Hän tutki ammattikasvatuksen historiaa ja ammattiopetusta, koulujärjestelmiä eri maissa, esikouluikäisten kasvatusta, kasvatustieteensuomalaista tutkimusta ja kasvatuksen tulevaisuutta.


title: Oiva Kyöstiö

text: Kyöstiö väitteli vuonna 1955 ammattikasvatuksen historiaan liittyvästä aiheesta ”Suomen ammattikasvatuksen kehityskäsityön ja teollisuuden aloilla”.


title: Helmer Winter

text: Helmer Winter (12. heinäkuuta 1895 Uusikaupunki – 17. tammikuuta 1963) oli suomalainen kieltenopettaja, suomentaja, paikallishistorian tutkija ja bibliofiili.


title: Helmer Winter

text: Winterin vanhemmat olivat kollegiasessori, kirjakauppias Herman Alfred Winter ja opettaja Aleksandra (Sanni) Gustava Berglund. Hän pääsi ylioppilaaksi 1913 ja opiskeli pohjoismaisia kieliä valmistuen filosofian kandidaatiksi 1919.


title: Helmer Winter

text: Winter toimi Uudenkaupungin yhteislyseossa ruotsin ja suomen opettajana 1919–1930, ruotsinkielen vanhempana lehtorina 1930–1933 ja v.a. rehtorina 1930–1931 sekä vararehtorina 1931–1933. Hän oli myös ruotsin kielen opettajana Uudenkaupungin kansalaisopistossa 1919–1924 ja Uudenkaupungin kulttuurihistoriallisen museon intendenttinä 1925–1933. Turkuun siirryttyään Winter oli 1933–1951 suomenkielen vanhempana lehtorina Turun ruotsalaisessa klassillisessa lyseossa sekä Turun kaupungin kauppakoulun ruotsin kielen opettajana. Viimeksi hän oli ennen eläkkeelle jäämistään ruotsinkielen vanhempana lehtorina Turun klassillisessa lyseossa vuosina 1951–1958.


title: Helmer Winter

text: Winter teki ruotsin kielen pienoissanakirjoja, käännöstehtäviä ja koulutekstejä. Hän suomensi Viron kansalliseepoksen Kalevipoegin. Winter laati myös Uudenkaupungin historiaa käsitteleviä tutkielmia ja artikkeleita.


title: Helmer Winter

text: Winter keräsi Uusikaupunki-aiheista kirjallisuutta ja kasvatusopillista kirjallisuutta. Winterin kirjakokoelmia, käsikirjoituksia ja muuta arkistoaineistoa on nykyisin Uudenkaupungin kirjastossa, Turun maakunta-arkistossa, Jyväskylän yliopistossa ja Suomalaisen Kirjallisuuden Seuran arkistossa.


title: Helmer Winter

text: Helmer Winter oli naimisissa Aili Synnöve Malisen (1897–1966) kanssa. Heillä oli kolme poikaa joista Lauri Winter julkaisi muun muassa runoja.


title: Maija (kappale)

text: Maija on poikabändi Kliffin kappale, joka julkaistiin yhtyeen toisena singlenä 26. toukokuuta 2014. Kappaleen on tehnyt Axel Johanssen, Jorma Hiekkanen, Sakari Aalto ja Jonnaemilia Kärkkäinen.


title: Maija (kappale)

text: Yhtye julkaisi pätkän kappaleen kertosäkeestä Youtube-kanavallaan 15. huhtikuuta 2014 osana kilpailua, jossa halukkaat saivat lähettää videon itsestään laulamassa kappaletta tai tanssimassa sen tahtiin. Osa videoista päätyi singlen julkaisupäivänä julkaistulle musiikkivideolle, jonka ohjasi Lauri Laukkanen.


title: Ville Suhonen

text: Ville Suhonen (s. 23. kesäkuuta 1964 Helsinki) on suomalainen elokuvaohjaaja, käsikirjoittaja ja kirjailija. Hän on vuodesta 1985 alkaen ohjannut ja käsikirjoittanut yli 30 lyhytelokuvaa, dokumenttia ja musiikkielokuvaa.


title: Ville Suhonen

text: Suhonen toimi vuonna 1998 ensi-iltansa saaneen perhe-elokuvan "Poika ja ilves" käsikirjoittajana ja toisena ohjaajana. Tunnetuimpia dokumentteja ovat viimeisestä valtiovallan Suomessa teloittamasta naisesta, Martta Koskisesta, kertova historiallinen dokumentti "Ompelijatar" (2015), suuren yleisömenestyksen saanut luontodokumentti "Metsän tarina" (2012) ja jatkosodan aikaisista sotavankileireistä kertova "Jäämarssi – Suomen matka-opas 1941-42" (2011). Hän on kirjoittanut myös kolme nuortenromaania sekä "Metsän tarina" -elokuvaan perustuvan luontokirjan.


title: Ville Suhonen

text: Vuonna 1983 ylioppilaaksi kirjoittanut Suhonen on opiskellut Helsingin yliopistossa taidehistoriaa ja teatteritiedettä vuosina 1984–1988 ja toiminut myös elokuva- ja kulttuuriarvostelijana vuodesta 1986 alkaen. Suhosen kirjoituksia on julkaistu muun muassa Ylioppilaslehdessä, Filmihullussa ja Teatteri-lehdessä.


title: Ville Suhonen

text: Ville Suhonen on kirjailija Pekka Suhosen poika.


title: Hambletonian 10

text: Hambletonian 10 (myös Rysdyk's Hambletonian, 1849 Sugar Loaf, New York – 1876 Chester, New York) oli yhdysvaltalainen lämminverinen siitosori, josta käytännössä kaikki nykypäivän amerikanravurit polveutuvat. Sen mukaan on nimetty yksi maailman suurimmista ravikilpailuista, vuodesta 1926 lähtien järjestetty Hambletonian Stakes.


title: Hambletonian 10

text: Hambletonian 10 syntyi vuonna 1849 New Yorkin osavaltion Orange Countyn piirikunnassa sijainneella maatilalla. Se oli 1780-luvulla Yhdysvaltoihin tuodun kuuluisan englannintäysverisen laukkahevosen Messengerin pojanpojanpoika. Hambletonian 10:n kasvattaja oli Jonas Seeley, joka kuitenkin myi sen jo varsana hoitajalleen William Rysdykille 125 dollarin hinnasta. Hänen mukaansa hevonen tunnetaan myös nimellä Rysdyk's Hambletonian. Ori osallistui ensimmäiseen näyttelyynsä kuuden kuukauden ikäisenä aiheuttaen olemuksellaan ihastusta paikallisissa hevosmiehissä. Siitosuransa Hambletonian 10 aloitti kaksivuotiaana, jolloin Rysdyk astutti sillä neljä tammaa. Yhteensä ori astui vuosien 1851 ja 1875 välillä 1335 tammaa.


title: Hambletonian 10

text: Hambletonian 10 ja sen jälkeläiset osoittautuivat siitoksessa niin suosituiksi, että vuosikymmenten kuluessa muut sukulinjat hävisivät. Kaikkien nykyisten amerikkalaisten ravihevosten ja peitsareiden suku johtaa lopulta Hambletonianiin. Sen neljä merkittävintä jälkeläistä ovat oriit George Wilkes, Dictator, Happy Medium ja Electioneer, jotka ovat periyttäneet valtaosan nykypäivän amerikanravureista. Hevosen kuoleman jälkeen New Yorkin Chesteriin pystytettiin yhteinen muistomerkki Hambletonianille ja sen omistajalle William Rysdykille, joka oli kuollut kuusi vuotta aiemmin.


title: Hambletonian 10

text: Kilparadalla Hambletonian 10 esiintyi ainoastaan kerran, kun se juoksi toista Abdallahin jälkeläistä, Abdallah Chiefiä vastaan vuonna 1852 Long Islandin radalla New Yorkissa. Abdallah Chiefin omistaja piti omaa hevostaan Hambletoniania parempana, mutta se hävisi kuitenkin kaksi samana päivänä ajettua mailin mittaista kilpailua. Hevoset juoksivat ensin toisiaan vastaan ja Hambletonianin voitettua, vaati Abdallah Chiefin omistaja revanssia. Toisella kerralla hevoset kiersivät radan yksinään ja jälleen Hambletonian oli parempi, saaden seitsemän sekuntia nopeamman ajan. Hambletonianin voittoaika oli 2.48,5.


title: Cardiff City Stadium

text: Cardiff City Stadium on jalkapallostadion Cardiffissa, Walesissä. Stadion avattiin käyttöön 22. heinäkuuta 2009 ja sen nykyinen yleisökapasiteetti on 28 050. Se toimii jalkapalloseura Cardiff Cityn sekä Walesin jalkapallomaajoukkueen kotikenttänä.


title: Cardiff City Stadium

text: Cardiff City Stadium on maan toiseksi suurin stadion Millennium Stadiumin ollessa suurin.


title: Kaaderi

text: Kaaderi (, "kehys") on nimitys, jota käytetään yksilöstä tai ydinjoukosta, joka johtaa, kouluttaa ja organisoi yksikköä. Kaaderi on alkuperältään ja myös nykykäytössä lähinnä vakinaista henkilöstöä tarkoittava sotilastermi, mutta sitä käytetään eri maissa myös politiikassa ja yrityselämässä.


title: Kaaderi

text: Sana "cadre" on johdettu italian neliötä tarkoittavasta sanasta "quadro", joka on puolestaan johdettu latinan neliötä tarkoittavasta sanasta "quadrus". Termiin liittyy myös "quadruksesta" johdettu ryhmää tarkoittava "squadra", joka alun perin merkitsi neliön muotoista muodostelmaa sotilaita ja laajeni myöhemmin kuvaamaan ryhmien lisäksi suurempia yksiköitä, kuten eskadroonaa.


title: Kaaderi

text: 1700-luvun lopun Ranskassa sanalle "cadre" annettiin uusi merkitys tarkoittamaan erityisesti joko olemassa olevan rykmentin upseeristoa tai tarvittavaa ja olemassa olevaa upseerikuntaa, joiden ympärille yksikkö voitiin perustaa. Rauhan aikana armeija ei tarvinnut suurta määrää värvättyjä sotilaita, mutta sodan uhatessa tai syttyessä oli tarpeen omata ammattitaitoinen reservin kehysjoukko, jota voitiin käyttää uuden yksikön värväämiseen, perustamiseen ja kouluttamiseen. Sotilasterminä sanan merkitys on säilynyt, mutta Suomessa sen tilalla käytetään nykyään termejä kantahenkilöstö tai vakinainen henkilöstö.